pli: So me gilānupaṭṭhākabhattaṁ bhuñjitvā gilānassa kālena bhattaṁ nīharissati, bhattacchedaṁ na karissati.


layer: root

title_pli: Theravāda Vinayapiṭaka Mahāvagga

pli: Imāhaṁ, bhante, atthavasaṁ sampassamānā icchāmi saṅghassa yāvajīvaṁ gilānupaṭṭhākabhattaṁ dātuṁ.


pli: Puna caparaṁ, bhante, gilānassa bhikkhuno sappāyāni bhesajjāni alabhantassa ābādho vā abhivaḍḍhissati, kālaṅkiriyā vā bhavissati.


pli: Tassa me gilānabhesajjaṁ paribhuttassa ābādho na abhivaḍḍhissati, kālaṅkiriyā na bhavissati.


pli: Imāhaṁ, bhante, atthavasaṁ sampassamānā icchāmi saṅghassa yāvajīvaṁ gilānabhesajjaṁ dātuṁ.


pli: Puna caparaṁ, bhante, bhagavatā andhakavinde dasānisaṁse sampassamānena yāgu anuññātā.


pli: Tyāhaṁ, bhante, ānisaṁse sampassamānā icchāmi saṅghassa yāvajīvaṁ dhuvayāguṁ dātuṁ.


pli: Idha, bhante, bhikkhuniyo aciravatiyā nadiyā vesiyāhi saddhiṁ naggā ekatitthe nahāyanti.


pli: Tā, bhante, vesiyā bhikkhuniyo uppaṇḍesuṁ—


pli: ‘kiṁ nu kho nāma tumhākaṁ, ayye, daharānaṁ brahmacariyaṁ ciṇṇena, nanu nāma kāmā paribhuñjitabbā;


pli: yadā jiṇṇā bhavissatha tadā brahmacariyaṁ carissatha.


pli: Evaṁ tumhākaṁ ubho atthā pariggahitā bhavissantī’ti.


pli: Tā, bhante, bhikkhuniyo vesiyāhi uppaṇḍiyamānā maṅkū ahesuṁ.


pli: Asuci, bhante, mātugāmassa naggiyaṁ jegucchaṁ paṭikūlaṁ.


pli: Imāhaṁ, bhante, atthavasaṁ sampassamānā icchāmi bhikkhunisaṅghassa yāvajīvaṁ udakasāṭikaṁ dātun”ti.


pli: “Kiṁ pana tvaṁ, visākhe, ānisaṁsaṁ sampassamānā tathāgataṁ aṭṭha varāni yācasī”ti?


pli: “Idha, bhante, disāsu vassaṁvuṭṭhā bhikkhū sāvatthiṁ āgacchissanti bhagavantaṁ dassanāya.


pli: Te bhagavantaṁ upasaṅkamitvā pucchissanti—


pli: ‘itthannāmo, bhante, bhikkhu kālaṅkato, tassa kā gati ko abhisamparāyo’ti?


pli: Taṁ bhagavā byākarissati sotāpattiphale vā sakadāgāmiphale vā anāgāmiphale vā arahatte vā.


pli: Tyāhaṁ upasaṅkamitvā pucchissāmi—


pli: ‘āgatapubbā nu kho, bhante, tena ayyena sāvatthī’ti?


pli: Sace me vakkhanti—


pli: ‘āgatapubbā tena bhikkhunā sāvatthī’ti niṭṭhamettha gacchissāmi—


pli: ‘nissaṁsayaṁ me paribhuttaṁ tena ayyena vassikasāṭikā vā āgantukabhattaṁ vā gamikabhattaṁ vā gilānabhattaṁ vā gilānupaṭṭhākabhattaṁ vā gilānabhesajjaṁ vā dhuvayāgu vā’ti.


pli: Tassā me tadanussarantiyā pāmujjaṁ jāyissati, pamuditāya pīti jāyissati, pītimanāya kāyo passambhissati, passaddhakāyā sukhaṁ vediyissāmi, sukhiniyā cittaṁ samādhiyissati.


pli: Sā me bhavissati indriyabhāvanā balabhāvanā bojjhaṅgabhāvanā.


pli: Imāhaṁ, bhante, ānisaṁsaṁ sampassamānā tathāgataṁ aṭṭha varāni yācāmī”ti.


pli: “Sādhu sādhu, visākhe;


pli: sādhu kho tvaṁ, visākhe, imaṁ ānisaṁsaṁ sampassamānā tathāgataṁ aṭṭha varāni yācasi.


pli: Anujānāmi te, visākhe, aṭṭha varānī”ti.


pli: Atha kho bhagavā visākhaṁ migāramātaraṁ imāhi gāthāhi anumodi—


pli: “Yā annapānaṁ dadatippamoditā,


pli: Sīlūpapannā sugatassa sāvikā;


pli: Dadāti dānaṁ abhibhuyya maccharaṁ,


pli: Sovaggikaṁ sokanudaṁ sukhāvahaṁ.


pli: Dibbaṁ sā labhate āyuṁ,


pli: Āgamma maggaṁ virajaṁ anaṅgaṇaṁ;


pli: Sā puññakāmā sukhinī anāmayā,


pli: Saggamhi kāyamhi ciraṁ pamodatī”ti.


pli: Atha kho bhagavā visākhaṁ migāramātaraṁ imāhi gāthāhi anumoditvā uṭṭhāyāsanā pakkāmi.


pli: Atha kho bhagavā etasmiṁ nidāne etasmiṁ pakaraṇe dhammiṁ kathaṁ katvā bhikkhū āmantesi—


pli: “anujānāmi, bhikkhave, vassikasāṭikaṁ, āgantukabhattaṁ, gamikabhattaṁ, gilānabhattaṁ, gilānupaṭṭhākabhattaṁ, gilānabhesajjaṁ, dhuvayāguṁ, bhikkhunisaṅghassa udakasāṭikan”ti.


pli: Visākhābhāṇavāro niṭṭhito.


pli: 19. Nisīdanādianujānana


pli: Tena kho pana samayena bhikkhū paṇītāni bhojanāni bhuñjitvā muṭṭhassatī asampajānā niddaṁ okkamanti.


pli: Tesaṁ muṭṭhassatīnaṁ asampajānānaṁ niddaṁ okkamantānaṁ supinantena asuci muccati, senāsanaṁ asucinā makkhiyati.


pli: Atha kho bhagavā āyasmatā ānandena pacchāsamaṇena senāsanacārikaṁ āhiṇḍanto addasa senāsanaṁ asucinā makkhitaṁ, disvāna āyasmantaṁ ānandaṁ āmantesi—


pli: “kiṁ etaṁ, ānanda, senāsanaṁ makkhitan”ti?


pli: “Etarahi, bhante, bhikkhū paṇītāni bhojanāni bhuñjitvā muṭṭhassatī asampajānā niddaṁ okkamanti.


pli: Tesaṁ muṭṭhassatīnaṁ asampajānānaṁ niddaṁ okkamantānaṁ supinantena asuci muccati;


pli: tayidaṁ, bhagavā, senāsanaṁ asucinā makkhitan”ti.


pli: “Evametaṁ, ānanda, evametaṁ, ānanda.


pli: Muccati hi, ānanda, muṭṭhassatīnaṁ asampajānānaṁ niddaṁ okkamantānaṁ supinantena asuci.


pli: Ye te, ānanda, bhikkhū upaṭṭhitassatī sampajānā niddaṁ okkamanti, tesaṁ asuci na muccati.


pli: Yepi te, ānanda, puthujjanā kāmesu vītarāgā, tesampi asuci na muccati.


pli: Aṭṭhānametaṁ, ānanda, anavakāso yaṁ arahato asuci mucceyyā”ti.


pli: “idhāhaṁ, bhikkhave, ānandena pacchāsamaṇena senāsanacārikaṁ āhiṇḍanto addasaṁ senāsanaṁ asucinā makkhitaṁ, disvāna ānandaṁ āmantesiṁ—


pli: ‘kiṁ etaṁ, ānanda, senāsanaṁ makkhitan’ti?


pli: ‘Etarahi, bhante, bhikkhū paṇītāni bhojanāni bhuñjitvā muṭṭhassatī asampajānā niddaṁ okkamanti.


pli: tayidaṁ, bhagavā, senāsanaṁ asucinā makkhitan’ti.


pli: ‘Evametaṁ, ānanda, evametaṁ, ānanda, muccati hi, ānanda, muṭṭhassatīnaṁ asampajānānaṁ niddaṁ okkamantānaṁ supinantena asuci.


pli: Yepi te, ānanda, puthujjanā kāmesu vītarāgā tesampi asuci na muccati.


pli: Aṭṭhānametaṁ, ānanda, anavakāso yaṁ arahato asuci mucceyyā’ti.


pli: Pañcime, bhikkhave, ādīnavā muṭṭhassatissa asampajānassa niddaṁ okkamato—


pli: dukkhaṁ supati, dukkhaṁ paṭibujjhati, pāpakaṁ supinaṁ passati, devatā na rakkhanti, asuci muccati.


pli: Ime kho, bhikkhave, pañca ādīnavā muṭṭhassatissa asampajānassa niddaṁ okkamato.


pli: Pañcime, bhikkhave, ānisaṁsā upaṭṭhitassatissa sampajānassa niddaṁ okkamato—


pli: sukhaṁ supati, sukhaṁ paṭibujjhati, na pāpakaṁ supinaṁ passati, devatā rakkhanti, asuci na muccati.


pli: Ime kho, bhikkhave, pañca ānisaṁsā upaṭṭhitassatissa sampajānassa niddaṁ okkamato.


pli: Anujānāmi, bhikkhave, kāyaguttiyā cīvaraguttiyā senāsanaguttiyā nisīdanan”ti.


pli: Tena kho pana samayena atikhuddakaṁ nisīdanaṁ na sabbaṁ senāsanaṁ saṅgopeti.


pli: Bhagavato etamatthaṁ ārocesuṁ.


pli: “Anujānāmi, bhikkhave, yāvamahantaṁ paccattharaṇaṁ ākaṅkhati tāvamahantaṁ paccattharaṇaṁ kātun”ti.


pli: Tena kho pana samayena āyasmato ānandassa upajjhāyassa āyasmato belaṭṭhasīsassa thullakacchābādho hoti.


pli: Tassa lasikāya cīvarāni kāye lagganti.


pli: Tāni bhikkhū udakena temetvā temetvā apakaḍḍhanti.


pli: Addasā kho bhagavā senāsanacārikaṁ āhiṇḍanto te bhikkhū tāni cīvarāni udakena temetvā temetvā apakaḍḍhante, disvāna yena te bhikkhū tenupasaṅkami, upasaṅkamitvā te bhikkhū etadavoca—


pli: “kiṁ imassa, bhikkhave, bhikkhuno ābādho”ti?


pli: “Imassa, bhante, āyasmato thullakacchābādho.


pli: Lasikāya cīvarāni kāye lagganti.


pli: Tāni mayaṁ udakena temetvā temetvā apakaḍḍhāmā”ti.


pli: Atha kho bhagavā etasmiṁ nidāne etasmiṁ pakaraṇe dhammiṁ kathaṁ katvā bhikkhū āmantesi—


pli: “anujānāmi, bhikkhave, yassa kaṇḍu vā piḷakā vā assāvo vā thullakacchu vā ābādho kaṇḍuppaṭicchādin”ti.


pli: Atha kho visākhā migāramātā mukhapuñchanacoḷaṁ ādāya yena bhagavā tenupasaṅkami; upasaṅkamitvā bhagavantaṁ abhivādetvā ekamantaṁ nisīdi.


pli: Ekamantaṁ nisinnā kho visākhā migāramātā bhagavantaṁ etadavoca—


pli: “paṭiggaṇhātu me, bhante, bhagavā mukhapuñchanacoḷaṁ, yaṁ mamassa dīgharattaṁ hitāya sukhāyā”ti.


pli: Paṭiggahesi bhagavā mukhapuñchanacoḷaṁ.


pli: Atha kho bhagavā visākhaṁ migāramātaraṁ dhammiyā kathāya sandassesi samādapesi samuttejesi sampahaṁsesi.


pli: Atha kho visākhā migāramātā bhagavatā dhammiyā kathāya sandassitā samādapitā samuttejitā sampahaṁsitā uṭṭhāyāsanā bhagavantaṁ abhivādetvā padakkhiṇaṁ katvā pakkāmi.


pli: Tena kho pana samayena rojo mallo āyasmato ānandassa sahāyo hoti.


pli: Rojassa mallassa khomapilotikā āyasmato ānandassa hatthe nikkhittā hoti.


pli: Āyasmato ca ānandassa khomapilotikāya attho hoti.


pli: Bhagavato etamatthaṁ ārocesuṁ.


pli: “Anujānāmi, bhikkhave, pañcahaṅgehi samannāgatassa vissāsaṁ gahetuṁ—


pli: sandiṭṭho ca hoti, sambhatto ca, ālapito ca, jīvati ca, jānāti ca—gahite me attamano bhavissatīti.


pli: Anujānāmi, bhikkhave, imehi pañcahaṅgehi samannāgatassa vissāsaṁ gahetun”ti.


pli: Tena kho pana samayena bhikkhūnaṁ paripuṇṇaṁ hoti ticīvaraṁ.


pli: Attho ca hoti parissāvanehipi thavikāhipi.


pli: 20. Pacchimavikappanupagacīvarādikathā


pli: Atha kho bhikkhūnaṁ etadahosi—


pli: “yāni tāni bhagavatā anuññātāni ticīvaranti vā vassikasāṭikāti vā nisīdananti vā paccattharaṇanti vā kaṇḍuppaṭicchādīti vā mukhapuñchanacoḷanti vā parikkhāracoḷanti vā, sabbāni tāni adhiṭṭhātabbāni nu kho, udāhu vikappetabbānī”ti?


pli: “Anujānāmi, bhikkhave, ticīvaraṁ adhiṭṭhātuṁ na vikappetuṁ;


pli: vassikasāṭikaṁ vassānaṁ cātumāsaṁ adhiṭṭhātuṁ, tato paraṁ vikappetuṁ;


pli: nisīdanaṁ adhiṭṭhātuṁ na vikappetuṁ;


pli: paccattharaṇaṁ adhiṭṭhātuṁ na vikappetuṁ;


pli: kaṇḍuppaṭicchādiṁ yāva ābādhā adhiṭṭhātuṁ tato paraṁ vikappetuṁ;


pli: mukhapuñchanacoḷaṁ adhiṭṭhātuṁ na vikappetuṁ;


pli: parikkhāracoḷaṁ adhiṭṭhātuṁ na vikappetun”ti.


pli: “kittakaṁ pacchimaṁ nu kho cīvaraṁ vikappetabban”ti?


pli: Bhagavato etamatthaṁ ārocesuṁ.


pli: “Anujānāmi, bhikkhave, āyāmena aṭṭhaṅgulaṁ sugataṅgulena caturaṅgulavitthataṁ pacchimaṁ cīvaraṁ vikappetun”ti.


pli: Tena kho pana samayena āyasmato mahākassapassa paṁsukūlakato garuko hoti.


pli: “Anujānāmi, bhikkhave, suttalūkhaṁ kātun”ti.


pli: Vikaṇṇo hoti.


pli: “Anujānāmi, bhikkhave, vikaṇṇaṁ uddharitun”ti.


pli: Suttā okiriyanti.


pli: “Anujānāmi, bhikkhave, anuvātaṁ paribhaṇḍaṁ āropetun”ti.


pli: Tena kho pana samayena saṅghāṭiyā pattā lujjanti.


pli: “Anujānāmi, bhikkhave, aṭṭhapadakaṁ kātun”ti.


pli: Tena kho pana samayena aññatarassa bhikkhuno ticīvare kayiramāne sabbaṁ chinnakaṁ nappahoti.


pli: “Anujānāmi, bhikkhave, dve chinnakāni ekaṁ acchinnakan”ti.


pli: Dve chinnakāni ekaṁ acchinnakaṁ nappahoti.


pli: “Anujānāmi, bhikkhave, dve acchinnakāni ekaṁ chinnakan”ti.


pli: Dve acchinnakāni ekaṁ chinnakaṁ nappahoti.


pli: “Anujānāmi, bhikkhave, anvādhikampi āropetuṁ.


pli: Na ca, bhikkhave, sabbaṁ acchinnakaṁ dhāretabbaṁ.


pli: Yo dhāreyya, āpatti dukkaṭassā”ti.


pli: Tena kho pana samayena aññatarassa bhikkhuno bahuṁ cīvaraṁ uppannaṁ hoti.


pli: So ca taṁ cīvaraṁ mātāpitūnaṁ dātukāmo hoti.


pli: Bhagavato etamatthaṁ ārocesuṁ.


pli: “Mātāpitaroti kho, bhikkhave, dadamāne kiṁ vadeyyāma?


pli: Anujānāmi, bhikkhave, mātāpitūnaṁ dātuṁ.


pli: Na ca, bhikkhave, saddhādeyyaṁ vinipātetabbaṁ.


pli: Yo vinipāteyya, āpatti dukkaṭassā”ti.


pli: Tena kho pana samayena aññataro bhikkhu andhavane cīvaraṁ nikkhipitvā santaruttarena gāmaṁ piṇḍāya pāvisi.


pli: Corā taṁ cīvaraṁ avahariṁsu.


pli: So bhikkhu duccoḷo hoti lūkhacīvaro.


pli: Bhikkhū evamāhaṁsu—


pli: “kissa tvaṁ, āvuso, duccoḷo lūkhacīvarosī”ti?


pli: “Idhāhaṁ, āvuso, andhavane cīvaraṁ nikkhipitvā santaruttarena gāmaṁ piṇḍāya pāvisiṁ.


pli: Tenāhaṁ duccoḷo lūkhacīvaro”ti.


pli: “Na, bhikkhave, santaruttarena gāmo pavisitabbo.


pli: Yo paviseyya, āpatti dukkaṭassā”ti.


pli: Tena kho pana samayena āyasmā ānando assatiyā santaruttarena gāmaṁ piṇḍāya pāvisi.


pli: Bhikkhū āyasmantaṁ ānandaṁ etadavocuṁ—


pli: “nanu, āvuso ānanda, bhagavatā paññattaṁ—


pli: ‘na santaruttarena gāmo pavisitabbo’ti?


pli: Kissa tvaṁ, āvuso ānanda, santaruttarena gāmaṁ paviṭṭho”ti?


pli: “Saccaṁ, āvuso, bhagavatā paññattaṁ—


pli: ‘na santaruttarena gāmo pavisitabbo’ti.


pli: Api cāhaṁ assatiyā paviṭṭho”ti.


pli: Bhagavato etamatthaṁ ārocesuṁ.


pli: “Pañcime, bhikkhave, paccayā saṅghāṭiyā nikkhepāya—


pli: gilāno vā hoti, vassikasaṅketaṁ vā hoti, nadīpāraṁ gantuṁ vā hoti, aggaḷaguttivihāro vā hoti, atthatakathinaṁ vā hoti.


pli: Ime kho, bhikkhave, pañca paccayā saṅghāṭiyā nikkhepāya.


pli: Pañcime, bhikkhave, paccayā uttarāsaṅgassa nikkhepāya …pe…


pli: antaravāsakassa nikkhepāya—


pli: Ime kho, bhikkhave, pañca paccayā uttarāsaṅgassa antaravāsakassa nikkhepāya.


pli: Pañcime, bhikkhave, paccayā vassikasāṭikāya nikkhepāya—


pli: gilāno vā hoti, nissīmaṁ gantuṁ vā hoti, nadīpāraṁ gantuṁ vā hoti, aggaḷaguttivihāro vā hoti, vassikasāṭikā akatā vā hoti vippakatā vā.


pli: Ime kho, bhikkhave, pañca paccayā vassikasāṭikāya nikkhepāyā”ti.


pli: 21. Saṅghikacīvaruppādakathā


pli: Tena kho pana samayena aññataro bhikkhu eko vassaṁ vasi.


pli: Tattha manussā saṅghassa demāti cīvarāni adaṁsu.


pli: Atha kho tassa bhikkhuno etadahosi—


pli: “bhagavatā paññattaṁ—


pli: ‘catuvaggo pacchimo saṅgho’ti.


pli: Ahañcamhi ekako.


pli: Ime ca manussā saṅghassa demāti cīvarāni adaṁsu.


pli: Yannūnāhaṁ imāni saṅghikāni cīvarāni sāvatthiṁ hareyyan”ti.


pli: Atha kho so bhikkhu tāni cīvarāni ādāya sāvatthiṁ gantvā bhagavato etamatthaṁ ārocesi.


pli: “Tuyheva, bhikkhu, tāni cīvarāni yāva kathinassa ubbhārāyā”ti.


pli: “Idha pana, bhikkhave, bhikkhu eko vassaṁ vasati.


pli: Tattha manussā—


pli: ‘saṅghassa demā’ti cīvarāni denti.


pli: Anujānāmi, bhikkhave, tasseva tāni cīvarāni yāva kathinassa ubbhārāyā”ti.


pli: Tena kho pana samayena aññataro bhikkhu utukālaṁ eko vasi.


pli: Ime ca manussā—


pli: ‘saṅghassa demā’ti cīvarāni adaṁsu.


pli: Atha kho so bhikkhu tāni cīvarāni ādāya sāvatthiṁ gantvā bhikkhūnaṁ etamatthaṁ ārocesi.


pli: Bhikkhū bhagavato etamatthaṁ ārocesuṁ.


pli: “Anujānāmi, bhikkhave, sammukhībhūtena saṅghena bhājetuṁ.


pli: Idha pana, bhikkhave, bhikkhu utukālaṁ eko vasati. Tattha manussā—‘saṅghassa demā’ti cīvarāni denti.


pli: Anujānāmi, bhikkhave, tena bhikkhunā tāni cīvarāni adhiṭṭhātuṁ—‘mayhimāni cīvarānī’ti.


pli: Tassa ce, bhikkhave, bhikkhuno taṁ cīvaraṁ anadhiṭṭhite añño bhikkhu āgacchati, samako dātabbo bhāgo.


pli: Tehi ce, bhikkhave, bhikkhūhi taṁ cīvaraṁ bhājiyamāne, apātite kuse, añño bhikkhu āgacchati, samako dātabbo bhāgo.


pli: Tehi ce, bhikkhave, bhikkhūhi taṁ cīvaraṁ bhājiyamāne, pātite kuse, añño bhikkhu āgacchati, nākāmā dātabbo bhāgo”ti.


pli: Tena kho pana samayena dve bhātikā therā, āyasmā ca isidāso āyasmā ca isibhaṭo, sāvatthiyaṁ vassaṁvuṭṭhā aññataraṁ gāmakāvāsaṁ agamaṁsu.


pli: Manussā—“cirassāpi therā āgatā”ti—sacīvarāni bhattāni adaṁsu.


pli: Āvāsikā bhikkhū there pucchiṁsu—“imāni, bhante, saṅghikāni cīvarāni there āgamma uppannāni, sādiyissanti therā bhāgan”ti.


pli: Therā evamāhaṁsu—“yathā kho mayaṁ, āvuso, bhagavatā dhammaṁ desitaṁ ājānāma, tumhākaṁyeva tāni cīvarāni yāva kathinassa ubbhārāyā”ti.


pli: Tena kho pana samayena tayo bhikkhū rājagahe vassaṁ vasanti.


pli: Tattha manussā saṅghassa demāti cīvarāni denti.


pli: Atha kho tesaṁ bhikkhūnaṁ etadahosi—“bhagavatā paññattaṁ—‘catuvaggo pacchimo saṅgho’ti. Mayañcamhā tayo janā.


pli: Ime ca manussā saṅghassa demāti cīvarāni denti.


pli: Kathaṁ nu kho amhehi paṭipajjitabban”ti?


pli: Tena kho pana samayena sambahulā therā, āyasmā ca nilavāsī āyasmā ca sāṇavāsī āyasmā ca gotako āyasmā ca bhagu āyasmā ca phaḷikasantāno, pāṭaliputte viharanti kukkuṭārāme.


pli: Atha kho te bhikkhū pāṭaliputtaṁ gantvā there pucchiṁsu.


pli: Therā evamāhaṁsu—


pli: “yathā kho mayaṁ āvuso bhagavatā dhammaṁ desitaṁ ājānāma, tumhākaṁyeva tāni cīvarāni yāva kathinassa ubbhārāyā”ti.


pli: 22. Upanandasakyaputtavatthu


pli: Tena kho pana samayena āyasmā upanando sakyaputto sāvatthiyaṁ vassaṁvuṭṭho aññataraṁ gāmakāvāsaṁ agamāsi.


pli: Tattha ca bhikkhū cīvaraṁ bhājetukāmā sannipatiṁsu.


pli: Te evamāhaṁsu—“imāni kho, āvuso, saṅghikāni cīvarāni bhājiyissanti, sādiyissasi bhāgan”ti?


pli: “Āmāvuso, sādiyissāmī”ti.


pli: Tato cīvarabhāgaṁ gahetvā aññaṁ āvāsaṁ agamāsi.


pli: Tatthapi bhikkhū cīvaraṁ bhājetukāmā sannipatiṁsu.


pli: Tepi evamāhaṁsu—“imāni kho, āvuso, saṅghikāni cīvarāni bhājiyissanti, sādiyissasi bhāgan”ti?


pli: Tatopi cīvarabhāgaṁ gahetvā aññaṁ āvāsaṁ agamāsi.


pli: Tatopi cīvarabhāgaṁ gahetvā mahantaṁ cīvarabhaṇḍikaṁ ādāya punadeva sāvatthiṁ paccāgañchi.


pli: Bhikkhū evamāhaṁsu—“mahāpuññosi tvaṁ, āvuso upananda, bahuṁ te cīvaraṁ uppannan”ti.


pli: “Kuto me, āvuso, puññaṁ?


pli: Idhāhaṁ, āvuso, sāvatthiyaṁ vassaṁvuṭṭho aññataraṁ gāmakāvāsaṁ agamāsiṁ.


pli: Tattha bhikkhū cīvaraṁ bhājetukāmā sannipatiṁsu.


pli: Te maṁ evamāhaṁsu—‘imāni kho, āvuso, saṅghikāni cīvarāni bhājiyissanti, sādiyissasi bhāgan’ti?


pli: ‘Āmāvuso, sādiyissāmī’ti.


pli: Tato cīvarabhāgaṁ gahetvā aññaṁ āvāsaṁ agamāsiṁ.


pli: Tepi maṁ evamāhaṁsu—‘imāni kho, āvuso, saṅghikāni cīvarāni bhājiyissanti, sādiyissasi bhāgan’ti?


pli: Tatopi cīvarabhāgaṁ gahetvā aññaṁ āvāsaṁ agamāsiṁ.


pli: Tatopi cīvarabhāgaṁ aggahesiṁ.


pli: Evaṁ me bahuṁ cīvaraṁ uppannan”ti.


pli: “Kiṁ pana tvaṁ, āvuso upananda, aññatra vassaṁvuṭṭho aññatra cīvarabhāgaṁ sādiyī”ti?


pli: “Evamāvuso”ti.


pli: Ye te bhikkhū appicchā …pe… te ujjhāyanti khiyyanti vipācenti—


pli: “kathañhi nāma āyasmā upanando sakyaputto aññatra vassaṁvuṭṭho aññatra cīvarabhāgaṁ sādiyissatī”ti.


pli: Bhagavato etamatthaṁ ārocesuṁ …pe…


pli: “saccaṁ kira tvaṁ, upananda, aññatra vassaṁvuṭṭho aññatra cīvarabhāgaṁ sādiyī”ti?


pli: “Saccaṁ, bhagavā”ti.


pli: Vigarahi buddho bhagavā …pe…


pli: kathañhi nāma tvaṁ, moghapurisa, aññatra vassaṁvuṭṭho aññatra cīvarabhāgaṁ sādiyissasi.


pli: Netaṁ, moghapurisa, appasannānaṁ vā pasādāya …pe…


pli: vigarahitvā …pe…


pli: dhammiṁ kathaṁ katvā bhikkhū āmantesi—


pli: “na, bhikkhave, aññatra vassaṁvuṭṭhena aññatra cīvarabhāgo sāditabbo.


pli: Yo sādiyeyya, āpatti dukkaṭassā”ti.


pli: Tena kho pana samayena āyasmā upanando sakyaputto eko dvīsu āvāsesu vassaṁ vasi—“evaṁ me bahuṁ cīvaraṁ uppajjissatī”ti.


pli: Atha kho tesaṁ bhikkhūnaṁ etadahosi—“kathaṁ nu kho āyasmato upanandassa sakyaputtassa cīvarapaṭivīso dātabbo”ti?


pli: Bhagavato etamatthaṁ ārocesuṁ.


pli: “Detha, bhikkhave, moghapurisassa ekādhippāyaṁ.


pli: Idha pana, bhikkhave, bhikkhu eko dvīsu āvāsesu vassaṁ vasati—‘evaṁ me bahuṁ cīvaraṁ uppajjissatī’ti.


pli: Sace amutra upaḍḍhaṁ amutra upaḍḍhaṁ vasati, amutra upaḍḍho amutra upaḍḍho cīvarapaṭivīso dātabbo.


pli: Yattha vā pana bahutaraṁ vasati, tato cīvarapaṭivīso dātabbo”ti.


pli: 23. Gilānavatthukathā


pli: Tena kho pana samayena aññatarassa bhikkhuno kucchivikārābādho hoti.


pli: So sake muttakarīse palipanno seti.


pli: Atha kho bhagavā āyasmatā ānandena pacchāsamaṇena senāsanacārikaṁ āhiṇḍanto yena tassa bhikkhuno vihāro tenupasaṅkami.


pli: Addasā kho bhagavā taṁ bhikkhuṁ sake muttakarīse palipannaṁ sayamānaṁ, disvāna yena so bhikkhu tenupasaṅkami, upasaṅkamitvā taṁ bhikkhuṁ etadavoca—


pli: “kiṁ te, bhikkhu, ābādho”ti?


pli: “Kucchivikāro me, bhagavā”ti.


pli: “Atthi pana te, bhikkhu, upaṭṭhāko”ti?


pli: “Natthi, bhagavā”ti.


pli: “Kissa taṁ bhikkhū na upaṭṭhentī”ti?


pli: “Ahaṁ kho, bhante, bhikkhūnaṁ akārako;


pli: tena maṁ bhikkhū na upaṭṭhentī”ti.


pli: Atha kho bhagavā āyasmantaṁ ānandaṁ āmantesi—


pli: “gacchānanda, udakaṁ āhara, imaṁ bhikkhuṁ nahāpessāmā”ti.


pli: “Evaṁ, bhante”ti kho āyasmā ānando bhagavato paṭissuṇitvā udakaṁ āhari.


pli: Bhagavā udakaṁ āsiñci.


pli: Āyasmā ānando paridhovi.


pli: Bhagavā sīsato aggahesi.


pli: Āyasmā ānando pādato uccāretvā mañcake nipātesuṁ.


pli: Atha kho bhagavā etasmiṁ nidāne etasmiṁ pakaraṇe bhikkhusaṅghaṁ sannipātāpetvā bhikkhū paṭipucchi—


pli: “atthi, bhikkhave, amukasmiṁ vihāre bhikkhu gilāno”ti?


pli: “Atthi, bhagavā”ti.


pli: “Kiṁ tassa, bhikkhave, bhikkhuno ābādho”ti?


pli: “Tassa, bhante, āyasmato kucchivikārābādho”ti.


pli: “Atthi pana, bhikkhave, tassa bhikkhuno upaṭṭhāko”ti?


pli: “Natthi, bhagavā”ti.


pli: “Kissa taṁ bhikkhū na upaṭṭhentī”ti?


pli: “Eso, bhante, bhikkhu bhikkhūnaṁ akārako;


pli: tena taṁ bhikkhū na upaṭṭhentī”ti.


pli: “Natthi vo, bhikkhave, mātā, natthi pitā, ye vo upaṭṭhaheyyuṁ.


pli: Tumhe ce, bhikkhave, aññamaññaṁ na upaṭṭhahissatha, atha ko carahi upaṭṭhahissati?


pli: Yo, bhikkhave, maṁ upaṭṭhaheyya so gilānaṁ upaṭṭhaheyya.


pli: Sace upajjhāyo hoti, upajjhāyena yāvajīvaṁ upaṭṭhātabbo;


pli: vuṭṭhānamassa āgametabbaṁ.


pli: Sace ācariyo hoti, ācariyena yāvajīvaṁ upaṭṭhātabbo;


pli: Sace saddhivihāriko hoti, saddhivihārikena yāvajīvaṁ upaṭṭhātabbo;


pli: Sace antevāsiko hoti, antevāsikena yāvajīvaṁ upaṭṭhātabbo;


pli: Sace samānupajjhāyako hoti, samānupajjhāyakena yāvajīvaṁ upaṭṭhātabbo;


pli: Sace samānācariyako hoti, samānācariyakena yāvajīvaṁ upaṭṭhātabbo;


pli: Sace na hoti upajjhāyo vā ācariyo vā saddhivihāriko vā antevāsiko vā samānupajjhāyako vā samānācariyako vā saṅghena upaṭṭhātabbo.


pli: No ce upaṭṭhaheyya, āpatti dukkaṭassa.


pli: Pañcahi, bhikkhave, aṅgehi samannāgato gilāno dūpaṭṭho hoti—


pli: asappāyakārī hoti, sappāye mattaṁ na jānāti, bhesajjaṁ na paṭisevitā hoti, atthakāmassa gilānupaṭṭhākassa yathābhūtaṁ ābādhaṁ nāvikattā hoti ‘abhikkamantaṁ vā abhikkamatīti, paṭikkamantaṁ vā paṭikkamatīti, ṭhitaṁ vā ṭhito’ti, uppannānaṁ sārīrikānaṁ vedanānaṁ dukkhānaṁ tibbānaṁ kharānaṁ kaṭukānaṁ asātānaṁ amanāpānaṁ pāṇaharānaṁ anadhivāsakajātiko hoti.


pli: Imehi kho, bhikkhave, pañcahaṅgehi samannāgato gilāno dūpaṭṭho hoti.


pli: Pañcahi, bhikkhave, aṅgehi samannāgato gilāno sūpaṭṭho hoti—


pli: sappāyakārī hoti, sappāye mattaṁ jānāti, bhesajjaṁ paṭisevitā hoti, atthakāmassa gilānupaṭṭhākassa yathābhūtaṁ ābādhaṁ āvikattā hoti ‘abhikkamantaṁ vā abhikkamatīti, paṭikkamantaṁ vā paṭikkamatīti, ṭhitaṁ vā ṭhito’ti, uppannānaṁ sārīrikānaṁ vedanānaṁ dukkhānaṁ tibbānaṁ kharānaṁ kaṭukānaṁ asātānaṁ amanāpānaṁ pāṇaharānaṁ adhivāsakajātiko hoti.


pli: Imehi kho, bhikkhave, pañcahaṅgehi samannāgato gilāno sūpaṭṭho hoti.


pli: Pañcahi, bhikkhave, aṅgehi samannāgato gilānupaṭṭhāko nālaṁ gilānaṁ upaṭṭhātuṁ—


pli: na paṭibalo hoti bhesajjaṁ saṁvidhātuṁ, sappāyāsappāyaṁ na jānāti, asappāyaṁ upanāmeti sappāyaṁ apanāmeti, āmisantaro gilānaṁ upaṭṭhāti no mettacitto, jegucchī hoti uccāraṁ vā passāvaṁ vā kheḷaṁ vā vantaṁ vā nīhātuṁ, na paṭibalo hoti gilānaṁ kālena kālaṁ dhammiyā kathāya sandassetuṁ samādapetuṁ samuttejetuṁ sampahaṁsetuṁ.


pli: Imehi kho, bhikkhave, pañcahaṅgehi samannāgato gilānupaṭṭhāko nālaṁ gilānaṁ upaṭṭhātuṁ.


pli: Pañcahi, bhikkhave, aṅgehi samannāgato gilānupaṭṭhāko alaṁ gilānaṁ upaṭṭhātuṁ—


pli: paṭibalo hoti bhesajjaṁ saṁvidhātuṁ, sappāyāsappāyaṁ jānāti, asappāyaṁ apanāmeti sappāyaṁ upanāmeti, mettacitto gilānaṁ upaṭṭhāti no āmisantaro, ajegucchī hoti uccāraṁ vā passāvaṁ vā kheḷaṁ vā vantaṁ vā nīhātuṁ, paṭibalo hoti gilānaṁ kālena kālaṁ dhammiyā kathāya sandassetuṁ samādapetuṁ samuttejetuṁ sampahaṁsetuṁ.


pli: Imehi kho, bhikkhave, pañcahaṅgehi samannāgato gilānupaṭṭhāko alaṁ gilānaṁ upaṭṭhātun”ti.


pli: 24. Matasantakakathā


pli: Tena kho pana samayena dve bhikkhū kosalesu janapade addhānamaggappaṭipannā honti.


pli: Te aññataraṁ āvāsaṁ upagacchiṁsu.


pli: Tattha aññataro bhikkhu gilāno hoti.


pli: Atha kho tesaṁ bhikkhūnaṁ etadahosi—


pli: “bhagavatā kho, āvuso, gilānupaṭṭhānaṁ vaṇṇitaṁ.


pli: Handa mayaṁ, āvuso, imaṁ bhikkhuṁ upaṭṭhahemā”ti.


pli: Te taṁ upaṭṭhahiṁsu.


pli: So tehi upaṭṭhahiyamāno kālamakāsi.


pli: Atha kho te bhikkhū tassa bhikkhuno pattacīvaramādāya sāvatthiṁ gantvā bhagavato etamatthaṁ ārocesuṁ.


pli: “Bhikkhussa, bhikkhave, kālaṅkate saṅgho sāmī pattacīvare,


pli: api ca gilānupaṭṭhākā bahūpakārā.


pli: Anujānāmi, bhikkhave, saṅghena ticīvarañca pattañca gilānupaṭṭhākānaṁ dātuṁ.


pli: Evañca pana, bhikkhave, dātabbaṁ.


pli: Tena gilānupaṭṭhākena bhikkhunā saṅghaṁ upasaṅkamitvā evamassa vacanīyo—


pli: ‘itthannāmo, bhante, bhikkhu kālaṅkato.


pli: Idaṁ tassa ticīvarañca patto cā’ti.


pli: Byattena bhikkhunā paṭibalena saṅgho ñāpetabbo—


pli: ‘Suṇātu me, bhante, saṅgho.


pli: Itthannāmo bhikkhu kālaṅkato.


pli: Idaṁ tassa ticīvarañca patto ca.


pli: Yadi saṅghassa pattakallaṁ, saṅgho imaṁ ticīvarañca pattañca gilānupaṭṭhākānaṁ dadeyya.


pli: Esā ñatti.


pli: Suṇātu me, bhante, saṅgho.


pli: Saṅgho imaṁ ticīvarañca pattañca gilānupaṭṭhākānaṁ deti.


pli: Yassāyasmato khamati imassa ticīvarassa ca pattassa ca gilānupaṭṭhākānaṁ dānaṁ, so tuṇhassa;


pli: yassa nakkhamati, so bhāseyya.


pli: Dinnaṁ idaṁ saṅghena ticīvarañca patto ca gilānupaṭṭhākānaṁ.


pli: Khamati saṅghassa, tasmā tuṇhī, evametaṁ dhārayāmī’”ti.


pli: Tena kho pana samayena aññataro sāmaṇero kālaṅkato hoti.


pli: Bhagavato etamatthaṁ ārocesuṁ.


pli: “Sāmaṇerassa, bhikkhave, kālaṅkate saṅgho sāmī pattacīvare,


pli: api ca gilānupaṭṭhākā bahūpakārā.


pli: Anujānāmi, bhikkhave, saṅghena cīvarañca pattañca gilānupaṭṭhākānaṁ dātuṁ.


pli: Evañca pana, bhikkhave, dātabbaṁ.


pli: Tena gilānupaṭṭhākena bhikkhunā saṅghaṁ upasaṅkamitvā evamassa vacanīyo—


pli: ‘itthannāmo, bhante, sāmaṇero kālaṅkato, idaṁ tassa cīvarañca patto cā’ti.


pli: Byattena bhikkhunā paṭibalena saṅgho ñāpetabbo—


pli: ‘Suṇātu me, bhante, saṅgho.


pli: Itthannāmo sāmaṇero kālaṅkato.


pli: Idaṁ tassa cīvarañca patto ca.


pli: Yadi saṅghassa pattakallaṁ, saṅgho imaṁ cīvarañca pattañca gilānupaṭṭhākānaṁ dadeyya.


pli: Esā ñatti.


pli: Suṇātu me, bhante, saṅgho.


pli: Saṅgho imaṁ cīvarañca pattañca gilānupaṭṭhākānaṁ deti.


pli: Yassāyasmato khamati imassa cīvarassa ca pattassa ca gilānupaṭṭhākānaṁ dānaṁ, so tuṇhassa;


pli: yassa nakkhamati, so bhāseyya.


pli: Dinnaṁ idaṁ saṅghena cīvarañca patto ca gilānupaṭṭhākānaṁ.


pli: Khamati saṅghassa, tasmā tuṇhī, evametaṁ dhārayāmī’”ti.


pli: Tena kho pana samayena aññataro bhikkhu ca sāmaṇero ca gilānaṁ upaṭṭhahiṁsu.


pli: So tehi upaṭṭhahiyamāno kālamakāsi.


pli: Atha kho tassa gilānupaṭṭhākassa bhikkhuno etadahosi—


pli: “kathaṁ nu kho gilānupaṭṭhākassa sāmaṇerassa cīvarapaṭivīso dātabbo”ti?


pli: Bhagavato etamatthaṁ ārocesuṁ.


pli: “Anujānāmi, bhikkhave, gilānupaṭṭhākassa sāmaṇerassa samakaṁ paṭivīsaṁ dātun”ti.


pli: Tena kho pana samayena aññataro bhikkhu bahubhaṇḍo bahuparikkhāro kālaṅkato hoti.


pli: “Bhikkhussa, bhikkhave, kālaṅkate saṅgho sāmī pattacīvare,


pli: api ca gilānupaṭṭhākā bahūpakārā.


pli: Anujānāmi, bhikkhave, saṅghena ticīvarañca pattañca gilānupaṭṭhākānaṁ dātuṁ.


pli: Yaṁ tattha lahubhaṇḍaṁ lahuparikkhāraṁ taṁ sammukhībhūtena saṅghena bhājetuṁ.


pli: Yaṁ tattha garubhaṇḍaṁ garuparikkhāraṁ taṁ āgatānāgatassa cātuddisassa saṅghassa avissajjikaṁ avebhaṅgikan”ti.


pli: 25. Naggiyapaṭikkhepakathā


pli: Tena kho pana samayena aññataro bhikkhu naggo hutvā yena bhagavā tenupasaṅkami, upasaṅkamitvā bhagavantaṁ etadavoca—


pli: “bhagavā, bhante, anekapariyāyena appicchassa santuṭṭhassa sallekhassa dhutassa pāsādikassa apacayassa vīriyārambhassa vaṇṇavādī.


pli: Idaṁ, bhante, naggiyaṁ anekapariyāyena appicchatāya santuṭṭhitāya sallekhāya dhutatāya pāsādikatāya apacayāya vīriyārambhāya saṁvattati.


pli: Sādhu, bhante, bhagavā bhikkhūnaṁ naggiyaṁ anujānātū”ti.


pli: Vigarahi buddho bhagavā—


pli: “ananucchavikaṁ, moghapurisa, ananulomikaṁ appatirūpaṁ assāmaṇakaṁ akappiyaṁ akaraṇīyaṁ.


pli: Kathañhi nāma tvaṁ, moghapurisa, naggiyaṁ titthiyasamādānaṁ samādiyissasi.


pli: Netaṁ, moghapurisa, appasannānaṁ vā pasādāya …pe…


pli: vigarahitvā …pe…


pli: dhammiṁ kathaṁ katvā bhikkhū āmantesi—


pli: “na, bhikkhave, naggiyaṁ titthiyasamādānaṁ samādiyitabbaṁ.


pli: Yo samādiyeyya, āpatti thullaccayassā”ti.


pli: 26. Kusacīrādipaṭikkhepakathā


pli: Tena kho pana samayena aññataro bhikkhu kusacīraṁ nivāsetvā …pe…


pli: vākacīraṁ nivāsetvā …pe…


pli: phalakacīraṁ nivāsetvā …pe…


pli: kesakambalaṁ nivāsetvā …pe…


pli: vāḷakambalaṁ nivāsetvā …pe…


pli: ulūkapakkhaṁ nivāsetvā …pe…


pli: ajinakkhipaṁ nivāsetvā


pli: yena bhagavā tenupasaṅkami; upasaṅkamitvā bhagavantaṁ etadavoca—


pli: “bhagavā, bhante, anekapariyāyena appicchassa santuṭṭhassa sallekhassa dhutassa pāsādikassa apacayassa vīriyārambhassa vaṇṇavādī.


pli: Idaṁ, bhante, ajinakkhipaṁ anekapariyāyena appicchatāya santuṭṭhitāya sallekhāya dhutatāya pāsādikatāya apacayāya vīriyārambhāya saṁvattati.


pli: Sādhu, bhante, bhagavā bhikkhūnaṁ ajinakkhipaṁ anujānātū”ti.


pli: Vigarahi buddho bhagavā—


pli: “ananucchavikaṁ, moghapurisa, ananulomikaṁ appatirūpaṁ assāmaṇakaṁ akappiyaṁ akaraṇīyaṁ.


pli: Kathañhi nāma tvaṁ, moghapurisa, ajinakkhipaṁ titthiyadhajaṁ dhāressasi.


pli: Netaṁ, moghapurisa, appasannānaṁ vā pasādāya …pe…


pli: vigarahitvā …pe…


pli: dhammiṁ kathaṁ katvā bhikkhū āmantesi—


pli: “na, bhikkhave, ajinakkhipaṁ titthiyadhajaṁ dhāretabbaṁ.


pli: Yo dhāreyya, āpatti thullaccayassā”ti.


pli: Tena kho pana samayena aññataro bhikkhu akkanāḷaṁ nivāsetvā …pe…


pli: potthakaṁ nivāsetvā yena bhagavā tenupasaṅkami, upasaṅkamitvā bhagavantaṁ etadavoca—


pli: “bhagavā, bhante, anekapariyāyena appicchassa santuṭṭhassa sallekhassa dhutassa pāsādikassa apacayassa vīriyārambhassa, vaṇṇavādī.


pli: Ayaṁ, bhante, potthako anekapariyāyena appicchatāya santuṭṭhitāya sallekhāya dhutatāya pāsādikatāya apacayāya vīriyārambhāya saṁvattati.


pli: Sādhu, bhante, bhagavā bhikkhūnaṁ potthakaṁ anujānātū”ti.


pli: Kathañhi nāma tvaṁ, moghapurisa, potthakaṁ nivāsessasi.


pli: “na, bhikkhave, potthako nivāsetabbo.


pli: Yo nivāseyya, āpatti dukkaṭassā”ti.


pli: 27. Sabbanīlakādipaṭikkhepakathā


pli: Tena kho pana samayena chabbaggiyā bhikkhū sabbanīlakāni cīvarāni dhārenti …pe…


pli: sabbapītakāni cīvarāni dhārenti …pe…


pli: sabbalohitakāni cīvarāni dhārenti …pe…


pli: sabbamañjiṭṭhakāni cīvarāni dhārenti …pe…


pli: sabbakaṇhāni cīvarāni dhārenti …pe…


pli: sabbamahāraṅgarattāni cīvarāni dhārenti …pe…


pli: sabbamahānāmarattāni cīvarāni dhārenti …pe…


pli: acchinnadasāni cīvarāni dhārenti …pe…


pli: dīghadasāni cīvarāni dhārenti …pe…


pli: pupphadasāni cīvarāni dhārenti …pe…


pli: phaṇadasāni cīvarāni dhārenti …pe…


pli: kañcukaṁ dhārenti …pe…


pli: tirīṭakaṁ dhārenti …pe…


pli: veṭhanaṁ dhārenti.


pli: Manussā ujjhāyanti khiyyanti vipācenti—


pli: “kathañhi nāma samaṇā sakyaputtiyā veṭhanaṁ dhāressanti, seyyathāpi gihī kāmabhogino”ti.


pli: Bhagavato etamatthaṁ ārocesuṁ.


pli: “Na, bhikkhave, sabbanīlakāni cīvarāni dhāretabbāni, na sabbapītakāni cīvarāni dhāretabbāni, na sabbalohitakāni cīvarāni dhāretabbāni, na sabbamañjiṭṭhakāni cīvarāni dhāretabbāni, na sabbakaṇhāni cīvarāni dhāretabbāni, na sabbamahāraṅgarattāni cīvarāni dhāretabbāni, na sabbamahānāmarattāni cīvarāni dhāretabbāni, na acchinnadasāni cīvarāni dhāretabbāni, na dīghadasāni cīvarāni dhāretabbāni, na pupphadasāni cīvarāni dhāretabbāni, na phaṇadasāni cīvarāni dhāretabbāni, na kañcukaṁ dhāretabbaṁ, na tirīṭakaṁ dhāretabbaṁ, na veṭhanaṁ dhāretabbaṁ.


pli: Yo dhāreyya, āpatti dukkaṭassā”ti.


pli: 28. Vassaṁvuṭṭhānaṁanuppannacīvarakathā


pli: Tena kho pana samayena vassaṁvuṭṭhā bhikkhū anuppanne cīvare pakkamantipi, vibbhamantipi, kālampi karonti, sāmaṇerāpi paṭijānanti, sikkhaṁ paccakkhātakāpi paṭijānanti, antimavatthuṁ ajjhāpannakāpi paṭijānanti, ummattakāpi paṭijānanti, khittacittāpi paṭijānanti, vedanāṭṭāpi paṭijānanti, āpattiyā adassane ukkhittakāpi paṭijānanti, āpattiyā appaṭikamme ukkhittakāpi paṭijānanti, pāpikāya diṭṭhiyā appaṭinissagge ukkhittakāpi paṭijānanti, paṇḍakāpi paṭijānanti, theyyasaṁvāsakāpi paṭijānanti, titthiyapakkantakāpi paṭijānanti, tiracchānagatāpi paṭijānanti, mātughātakāpi paṭijānanti, pitughātakāpi paṭijānanti, arahantaghātakāpi paṭijānanti, bhikkhunidūsakāpi paṭijānanti, saṅghabhedakāpi paṭijānanti, lohituppādakāpi paṭijānanti, ubhatobyañjanakāpi paṭijānanti.


pli: “Idha pana, bhikkhave, vassaṁvuṭṭho bhikkhu anuppanne cīvare pakkamati, sante patirūpe gāhake dātabbaṁ.


pli: Idha pana, bhikkhave, vassaṁvuṭṭho bhikkhu anuppanne cīvare vibbhamati, kālaṁ karoti, sāmaṇero paṭijānāti, sikkhaṁ paccakkhātako paṭijānāti, antimavatthuṁ ajjhāpannako paṭijānāti, saṅgho sāmī.


pli: Idha pana, bhikkhave, vassaṁvuṭṭho bhikkhu anuppanne cīvare ummattako paṭijānāti, khittacitto paṭijānāti, vedanāṭṭo paṭijānāti, āpattiyā adassane ukkhittako paṭijānāti, āpattiyā appaṭikamme ukkhittako paṭijānāti, pāpikāya diṭṭhiyā appaṭinissagge ukkhittako paṭijānāti, sante patirūpe gāhake dātabbaṁ.


pli: Idha pana, bhikkhave, vassaṁvuṭṭho bhikkhu anuppanne cīvare paṇḍako paṭijānāti, theyyasaṁvāsako paṭijānāti, titthiyapakkantako paṭijānāti, tiracchānagato paṭijānāti, mātughātako paṭijānāti, pitughātako paṭijānāti, arahantaghātako paṭijānāti, bhikkhunidūsako paṭijānāti, saṅghabhedako paṭijānāti, lohituppādako paṭijānāti, ubhatobyañjanako paṭijānāti, saṅgho sāmī.


pli: Idha pana, bhikkhave, vassaṁvuṭṭho bhikkhu uppanne cīvare abhājite pakkamati, sante patirūpe gāhake dātabbaṁ.


pli: Idha pana, bhikkhave, vassaṁvuṭṭho bhikkhu uppanne cīvare abhājite vibbhamati, kālaṁ karoti, sāmaṇero paṭijānāti, sikkhaṁ paccakkhātako paṭijānāti, antimavatthuṁ ajjhāpannako paṭijānāti, saṅgho sāmī.


pli: Idha pana, bhikkhave, vassaṁvuṭṭho bhikkhu uppanne cīvare abhājite ummattako paṭijānāti. Khittacitto paṭijānāti, vedanāṭṭo paṭijānāti, āpattiyā adassane ukkhittako paṭijānāti, āpattiyā appaṭikamme ukkhittako paṭijānāti, pāpikāya diṭṭhiyā appaṭinissagge ukkhittako paṭijānāti, sante patirūpe gāhake dātabbaṁ.


pli: Idha pana, bhikkhave, vassaṁvuṭṭho bhikkhu uppanne cīvare abhājite paṇḍako paṭijānāti, theyyasaṁvāsako paṭijānāti, titthiyapakkantako paṭijānāti, tiracchānagato paṭijānāti, mātughātako paṭijānāti, pitughātako paṭijānāti, arahantaghātako paṭijānāti, bhikkhunidūsako paṭijānāti, saṅghabhedako paṭijānāti, lohituppādako paṭijānāti, ubhatobyañjanako paṭijānāti, saṅgho sāmī.


pli: 29. Saṅghebhinnecīvaruppādakathā


pli: Idha pana, bhikkhave, vassaṁvuṭṭhānaṁ bhikkhūnaṁ anuppanne cīvare saṅgho bhijjati.


pli: Tattha manussā ekasmiṁ pakkhe udakaṁ denti, ekasmiṁ pakkhe cīvaraṁ denti—


pli: saṅghassa demāti.


pli: Saṅghassevetaṁ.


pli: Tattha manussā ekasmiṁ pakkhe udakaṁ denti, tasmiṁyeva pakkhe cīvaraṁ denti—


pli: pakkhassa demāti.


pli: Pakkhassevetaṁ.


pli: Idha pana, bhikkhave, vassaṁvuṭṭhānaṁ bhikkhūnaṁ uppanne cīvare abhājite saṅgho bhijjati.


pli: Sabbesaṁ samakaṁ bhājetabban”ti.


pli: 30. Duggahitasuggahitādikathā


pli: Tena kho pana samayena āyasmā revato aññatarassa bhikkhuno hatthe āyasmato sāriputtassa cīvaraṁ pāhesi—


pli: “imaṁ cīvaraṁ therassa dehī”ti.


pli: Atha kho so bhikkhu antarāmagge āyasmato revatassa vissāsā taṁ cīvaraṁ aggahesi.


pli: Atha kho āyasmā revato āyasmatā sāriputtena samāgantvā pucchi—


pli: “ahaṁ, bhante, therassa cīvaraṁ pāhesiṁ.


pli: Sampattaṁ taṁ cīvaran”ti?


pli: “Nāhaṁ taṁ, āvuso, cīvaraṁ passāmī”ti.


pli: Atha kho āyasmā revato taṁ bhikkhuṁ etadavoca—


pli: “ahaṁ, āvuso, āyasmato hatthe therassa cīvaraṁ pāhesiṁ.


pli: Kahaṁ taṁ cīvaran”ti?


pli: “Ahaṁ, bhante, āyasmato vissāsā taṁ cīvaraṁ aggahesin”ti.


pli: Bhagavato etamatthaṁ ārocesuṁ.


pli: “Idha pana, bhikkhave, bhikkhu bhikkhussa hatthe cīvaraṁ pahiṇati—


pli: ‘imaṁ cīvaraṁ itthannāmassa dehī’ti.


pli: So antarāmagge yo pahiṇati tassa vissāsā gaṇhāti.


pli: Suggahitaṁ.


pli: Yassa pahiyyati tassa vissāsā gaṇhāti.


pli: Duggahitaṁ.


pli: Idha pana, bhikkhave, bhikkhu bhikkhussa hatthe cīvaraṁ pahiṇati—


pli: So antarāmagge yassa pahiyyati tassa vissāsā gaṇhāti.


pli: Yo pahiṇati tassa vissāsā gaṇhāti.


pli: So antarāmagge suṇāti—


pli: ‘yo pahiṇati so kālaṅkato’ti.


pli: Tassa matakacīvaraṁ adhiṭṭhāti.


pli: Svādhiṭṭhitaṁ.


pli: ‘yassa pahiyyati so kālaṅkato’ti.


pli: Dvādhiṭṭhitaṁ.


pli: ‘ubho kālaṅkatā’ti.


pli: Yo pahiṇati tassa matakacīvaraṁ adhiṭṭhāti.


pli: Yassa pahiyyati tassa matakacīvaraṁ adhiṭṭhāti.


pli: ‘imaṁ cīvaraṁ itthannāmassa dammī’ti.


pli: So antarāmagge yo pahiṇati tassa vissāsā gaṇhāti.


pli: Suggahitaṁ.


pli: Yassa pahiyyati tassa vissāsā gaṇhāti.


pli: Duggahitaṁ.


pli: Idha pana, bhikkhave, bhikkhu bhikkhussa hatthe cīvaraṁ pahiṇati—


pli: So antarāmagge suṇāti ‘ubho kālaṅkatā’ti.


pli: 31. Aṭṭhacīvaramātikā


pli: Aṭṭhimā, bhikkhave, mātikā cīvarassa uppādāya—


pli: sīmāya deti, katikāya deti, bhikkhāpaññattiyā deti, saṅghassa deti, ubhatosaṅghassa deti, vassaṁvuṭṭhasaṅghassa deti, ādissa deti, puggalassa deti.


pli: Sīmāya deti—


pli: yāvatikā bhikkhū antosīmagatā tehi bhājetabbaṁ.


pli: Katikāya deti—


pli: sambahulā āvāsā samānalābhā honti ekasmiṁ āvāse dinne sabbattha dinnaṁ hoti.


pli: Bhikkhāpaññattiyā deti, yattha saṅghassa dhuvakārā kariyyanti, tattha deti.


pli: Saṅghassa deti, sammukhībhūtena saṅghena bhājetabbaṁ.


pli: Ubhatosaṅghassa deti, bahukāpi bhikkhū honti, ekā bhikkhunī hoti, upaḍḍhaṁ dātabbaṁ, bahukāpi bhikkhuniyo honti, eko bhikkhu hoti, upaḍḍhaṁ dātabbaṁ.


pli: Vassaṁvuṭṭhasaṅghassa deti, yāvatikā bhikkhū tasmiṁ āvāse vassaṁvuṭṭhā, tehi bhājetabbaṁ.


pli: Ādissa deti, yāguyā vā bhatte vā khādanīye vā cīvare vā senāsane vā bhesajje vā.


pli: Puggalassa deti—


pli: ‘imaṁ cīvaraṁ itthannāmassa dammī’”ti.


pli: Cīvarakkhandhako aṭṭhamo.


pli: Tassuddānaṁ


pli: Rājagahako negamo,


pli: disvā vesāliyaṁ gaṇiṁ;


pli: Puna rājagahaṁ gantvā,


pli: rañño taṁ paṭivedayi.


pli: Putto sālavatikāya,


pli: abhayassa hi atrajo;


pli: Jīvatīti kumārena,


pli: saṅkhāto jīvako iti.


pli: So hi takkasīlaṁ gantvā,


pli: uggahetvā mahābhiso;


pli: Sattavassikaābādhaṁ,


pli: natthukammena nāsayi.


pli: Rañño bhagandalābādhaṁ,


pli: ālepena apākaḍḍhi;


pli: Mamañca itthāgārañca,


pli: buddhasaṅghaṁ cupaṭṭhahi.


pli: Rājagahako ca seṭṭhi,


pli: antagaṇṭhi tikicchitaṁ;


pli: Pajjotassa mahārogaṁ,


pli: ghatapānena nāsayi.


pli: Adhikārañca siveyyaṁ,


pli: abhisannaṁ sinehati;


pli: Tīhi uppalahatthehi,


pli: samattiṁsavirecanaṁ.


pli: Pakatattaṁ varaṁ yāci,


pli: siveyyañca paṭiggahi;


pli: Cīvarañca gihidānaṁ,


pli: anuññāsi tathāgato.


pli: Rājagahe janapade,


pli: bahuṁ uppajji cīvaraṁ;


pli: Pāvāro kosiyañceva,


pli: kojavo aḍḍhakāsikaṁ.


pli: Uccāvacā ca santuṭṭhi,


pli: nāgamesāgamesuṁ ca;


pli: Paṭhamaṁ pacchā sadisā,


pli: katikā ca paṭiharuṁ.


pli: Bhaṇḍāgāraṁ aguttañca,


pli: vuṭṭhāpenti tatheva ca;


pli: Ussannaṁ kolāhalañca,


pli: kathaṁ bhāje kathaṁ dade.


pli: Sakātirekabhāgena,


pli: paṭivīso kathaṁ dade;


pli: Chakaṇena sītudakā,


pli: uttaritu na jānare.


pli: Oropentā bhājanañca,


pli: pātiyā ca chamāya ca;


pli: Upacikā majjhe jīranti,


pli: ekato patthinnena ca.


pli: Pharusācchinnacchibandhā,


pli: addasāsi ubbhaṇḍite;


pli: Vīmaṁsitvā sakyamuni,


pli: anuññāsi ticīvaraṁ.


pli: Aññena atirekena,


pli: uppajji chiddameva ca;


pli: Cātuddīpo varaṁ yāci,


pli: dātuṁ vassikasāṭikaṁ.


pli: Āgantugamigilānaṁ,


pli: upaṭṭhākañca bhesajjaṁ;


pli: Dhuvaṁ udakasāṭiñca,


pli: paṇītaṁ atikhuddakaṁ.


pli: Thullakacchumukhaṁ khomaṁ,


pli: paripuṇṇaṁ adhiṭṭhānaṁ;


pli: Pacchimaṁ kato garuko,


pli: vikaṇṇo suttamokiri.


pli: Lujjanti nappahonti,


pli: ca anvādhikaṁ bahūni ca;


pli: Andhavane assatiyā,


pli: eko vassaṁ utumhi ca.


pli: Dve bhātukā rājagahe,


pli: upanando puna dvisu;


pli: Kucchivikāro gilāno,


pli: ubho ceva gilānakā.


pli: Naggā kusā vākacīraṁ,


pli: phalako kesakambalaṁ;


pli: Vāḷaulūkapakkhañca,


pli: ajinaṁ akkanāḷakaṁ.


pli: Potthakaṁ nīlapītañca,


pli: lohitaṁ mañjiṭṭhena ca;


pli: Kaṇhā mahāraṅganāma,


pli: acchinnadasikā tathā.


pli: Dīghapupphaphaṇadasā,


pli: kañcutirīṭaveṭhanaṁ;


pli: Anuppanne pakkamati,


pli: saṅgho bhijjati tāvade.


pli: Pakkhe dadanti saṅghassa,


pli: āyasmā revato pahi;


pli: Vissāsagāhādhiṭṭhāti,


pli: aṭṭha cīvaramātikāti.


pli: Imamhi khandhake vatthū channavuti.


pli: Cīvarakkhandhako niṭṭhito.


pli: Theravāda Vinayapiṭaka


pli: Mahāvagga


pli: 9. Campeyyakkhandhaka


pli: 1. Kassapagottabhikkhuvatthu


pli: Tena samayena buddho bhagavā campāyaṁ viharati gaggarāya pokkharaṇiyā tīre.


pli: Tena kho pana samayena kāsīsu janapade vāsabhagāmo nāma hoti.


pli: Tattha kassapagotto nāma bhikkhu āvāsiko hoti tantibaddho ussukkaṁ āpanno—


pli: “kinti anāgatā ca pesalā bhikkhū āgaccheyyuṁ, āgatā ca pesalā bhikkhū phāsu vihareyyuṁ, ayañca āvāso vuddhiṁ viruḷhiṁ vepullaṁ āpajjeyyā”ti.


pli: Tena kho pana samayena sambahulā bhikkhū kāsīsu cārikaṁ caramānā yena vāsabhagāmo tadavasaruṁ.


pli: Addasā kho kassapagotto bhikkhu te bhikkhū dūratova āgacchante, disvāna āsanaṁ paññapesi, pādodakaṁ pādapīṭhaṁ pādakathalikaṁ upanikkhipi, paccuggantvā pattacīvaraṁ paṭiggahesi, pānīyena āpucchi, nahāne ussukkaṁ akāsi, ussukkampi akāsi yāguyā khādanīye bhattasmiṁ.


pli: Atha kho tesaṁ āgantukānaṁ bhikkhūnaṁ etadahosi—


pli: “bhaddako kho ayaṁ, āvuso, āvāsiko bhikkhu nahāne ussukkaṁ karoti, ussukkampi karoti yāguyā khādanīye bhattasmiṁ.


pli: Handa mayaṁ, āvuso, idheva vāsabhagāme nivāsaṁ kappemā”ti.


pli: Atha kho te āgantukā bhikkhū tattheva vāsabhagāme nivāsaṁ kappesuṁ.


pli: Atha kho kassapagottassa bhikkhuno etadahosi—


pli: “yo kho imesaṁ āgantukānaṁ bhikkhūnaṁ āgantukakilamatho so paṭippassaddho.


pli: Yepime gocare appakataññuno tedānime gocare pakataññuno.


pli: Dukkaraṁ kho pana parakulesu yāvajīvaṁ ussukkaṁ kātuṁ, viññatti ca manussānaṁ amanāpā.


pli: Yannūnāhaṁ na ussukkaṁ kareyyaṁ yāguyā khādanīye bhattasmin”ti.


pli: So na ussukkaṁ akāsi yāguyā khādanīye bhattasmiṁ.


pli: “pubbe khvāyaṁ, āvuso, āvāsiko bhikkhu nahāne ussukkaṁ akāsi, ussukkampi akāsi yāguyā khādanīye bhattasmiṁ.


pli: Sodānāyaṁ na ussukkaṁ karoti yāguyā khādanīye bhattasmiṁ.


pli: Duṭṭhodānāyaṁ, āvuso, āvāsiko bhikkhu.


pli: Handa mayaṁ, āvuso, āvāsikaṁ bhikkhuṁ ukkhipāmā”ti.


pli: Atha kho te āgantukā bhikkhū sannipatitvā kassapagottaṁ bhikkhuṁ etadavocuṁ—


pli: “pubbe kho tvaṁ, āvuso, nahāne ussukkaṁ karosi, ussukkampi karosi yāguyā khādanīye bhattasmiṁ.


pli: Sodāni tvaṁ na ussukkaṁ karosi yāguyā khādanīye bhattasmiṁ.


pli: Āpattiṁ tvaṁ, āvuso, āpanno.


pli: Passasetaṁ āpattin”ti?


pli: “Natthi me, āvuso, āpatti, yamahaṁ passeyyan”ti.


pli: Atha kho te āgantukā bhikkhū kassapagottaṁ bhikkhuṁ āpattiyā adassane ukkhipiṁsu.


pli: Atha kho kassapagottassa bhikkhuno etadahosi—


pli: “ahaṁ kho etaṁ na jānāmi ‘āpatti vā esā anāpatti vā, āpanno camhi anāpanno vā, ukkhitto camhi anukkhitto vā, dhammikena vā adhammikena vā, kuppena vā akuppena vā, ṭhānārahena vā aṭṭhānārahena vā’.


pli: Yannūnāhaṁ campaṁ gantvā bhagavantaṁ etamatthaṁ puccheyyan”ti.


pli: Atha kho kassapagotto bhikkhu senāsanaṁ saṁsāmetvā pattacīvaramādāya yena campā tena pakkāmi.


pli: Anupubbena yena campā yena bhagavā tenupasaṅkami, upasaṅkamitvā bhagavantaṁ abhivādetvā ekamantaṁ nisīdi.


pli: Āciṇṇaṁ kho panetaṁ buddhānaṁ bhagavantānaṁ āgantukehi bhikkhūhi saddhiṁ paṭisammodituṁ.


pli: Atha kho bhagavā kassapagottaṁ bhikkhuṁ etadavoca—


pli: “kacci, bhikkhu, khamanīyaṁ, kacci yāpanīyaṁ,


pli: kacci appakilamathena addhānaṁ āgato,


pli: kuto ca tvaṁ, bhikkhu, āgacchasī”ti?


pli: “Khamanīyaṁ, bhagavā, yāpanīyaṁ, bhagavā;


pli: appakilamathena cāhaṁ, bhante, addhānaṁ āgato.


pli: Atthi, bhante, kāsīsu janapade vāsabhagāmo nāma.


pli: Tatthāhaṁ, bhagavā, āvāsiko tantibaddho ussukkaṁ āpanno—


pli: ‘kinti anāgatā ca pesalā bhikkhū āgaccheyyuṁ, āgatā ca pesalā bhikkhū phāsu vihareyyuṁ, ayañca āvāso vuddhiṁ viruḷhiṁ vepullaṁ āpajjeyyā’ti.


pli: Atha kho, bhante, sambahulā bhikkhū kāsīsu cārikaṁ caramānā yena vāsabhagāmo tadavasaruṁ.


pli: Addasaṁ kho ahaṁ, bhante, te bhikkhū dūratova āgacchante, disvāna āsanaṁ paññapesiṁ, pādodakaṁ pādapīṭhaṁ pādakathalikaṁ upanikkhipiṁ, paccuggantvā pattacīvaraṁ paṭiggahesiṁ, pānīyena apucchiṁ, nahāne ussukkaṁ akāsiṁ, ussukkampi akāsiṁ yāguyā khādanīye bhattasmiṁ.


pli: Atha kho tesaṁ, bhante, āgantukānaṁ bhikkhūnaṁ etadahosi—


pli: ‘bhaddako kho ayaṁ āvuso āvāsiko bhikkhu nahāne ussukkaṁ karoti, ussukkampi karoti yāguyā khādanīye bhattasmiṁ.


pli: Handa mayaṁ, āvuso, idheva vāsabhagāme nivāsaṁ kappemā’ti.


pli: Atha kho te, bhante, āgantukā bhikkhū tattheva vāsabhagāme nivāsaṁ kappesuṁ.


pli: Tassa mayhaṁ, bhante, etadahosi—


pli: ‘yo kho imesaṁ āgantukānaṁ bhikkhūnaṁ āgantukakilamatho so paṭippassaddho.


pli: Yepime gocare appakataññuno tedānime gocare pakataññuno.


pli: Dukkaraṁ kho pana parakulesu yāvajīvaṁ ussukkaṁ kātuṁ, viññatti ca manussānaṁ amanāpā.


pli: Yannūnāhaṁ na ussukkaṁ kareyyaṁ yāguyā khādanīye bhattasmin’ti.


pli: So kho ahaṁ, bhante, na ussukkaṁ akāsiṁ yāguyā khādanīye bhattasmiṁ.


pli: ‘pubbe khvāyaṁ, āvuso, āvāsiko bhikkhu nahāne ussukkaṁ karoti, ussukkampi karoti yāguyā khādanīye bhattasmiṁ.


pli: Sodānāyaṁ na ussukkaṁ karoti yāguyā khādanīye bhattasmiṁ.


pli: Duṭṭhodānāyaṁ, āvuso, āvāsiko bhikkhu.


pli: Handa mayaṁ, āvuso, āvāsikaṁ bhikkhuṁ ukkhipāmā’ti.


pli: Atha kho te, bhante, āgantukā bhikkhū sannipatitvā maṁ etadavocuṁ—


pli: ‘pubbe kho tvaṁ, āvuso, nahāne ussukkaṁ karosi, ussukkampi karosi yāguyā khādanīye bhattasmiṁ.


pli: Sodāni tvaṁ na ussukkaṁ karosi yāguyā khādanīye bhattasmiṁ.


pli: Āpattiṁ tvaṁ, āvuso, āpanno.


pli: Passasetaṁ āpattin’ti?


pli: ‘Natthi me, āvuso, āpatti yamahaṁ passeyyan’ti.


pli: Atha kho te, bhante, āgantukā bhikkhū maṁ āpattiyā adassane ukkhipiṁsu.


pli: Tassa mayhaṁ, bhante, etadahosi—


pli: ‘ahaṁ kho etaṁ na jānāmi “āpatti vā esā anāpatti vā, āpanno camhi anāpanno vā, ukkhitto camhi anukkhitto vā, dhammikena vā adhammikena vā, kuppena vā akuppena vā, ṭhānārahena vā aṭṭhānārahena vā”.


pli: Yannūnāhaṁ campaṁ gantvā bhagavantaṁ etamatthaṁ puccheyyan’ti.


pli: Tato ahaṁ, bhagavā, āgacchāmī”ti.


pli: “Anāpatti esā, bhikkhu, nesā āpatti.


pli: Anāpannosi, nasi āpanno.


pli: Anukkhittosi, nasi ukkhitto.


pli: Adhammikenāsi kammena ukkhitto kuppena aṭṭhānārahena.


pli: Gaccha tvaṁ, bhikkhu, tattheva vāsabhagāme nivāsaṁ kappehī”ti.


pli: “Evaṁ, bhante”ti kho kassapagotto bhikkhu bhagavato paṭissuṇitvā uṭṭhāyāsanā bhagavantaṁ abhivādetvā padakkhiṇaṁ katvā yena vāsabhagāmo tena pakkāmi.


pli: Atha kho tesaṁ āgantukānaṁ bhikkhūnaṁ ahudeva kukkuccaṁ, ahu vippaṭisāro—


pli: “alābhā vata no, na vata no lābhā;


pli: dulladdhaṁ vata no, na vata no suladdhaṁ, ye mayaṁ suddhaṁ bhikkhuṁ anāpattikaṁ avatthusmiṁ akāraṇe ukkhipimhā.


pli: Handa mayaṁ, āvuso, campaṁ gantvā bhagavato santike accayaṁ accayato desemā”ti.


pli: Atha kho te āgantukā bhikkhū senāsanaṁ saṁsāmetvā pattacīvaramādāya yena campā tena pakkamiṁsu.


pli: Anupubbena yena campā yena bhagavā tenupasaṅkamiṁsu, upasaṅkamitvā bhagavantaṁ abhivādetvā ekamantaṁ nisīdiṁsu.


pli: Āciṇṇaṁ kho panetaṁ buddhānaṁ bhagavantānaṁ āgantukehi bhikkhūhi saddhiṁ paṭisammodituṁ.


pli: Atha kho bhagavā te bhikkhū etadavoca—


pli: “kacci, bhikkhave, khamanīyaṁ, kacci yāpanīyaṁ,


pli: kaccittha appakilamathena addhānaṁ āgatā,


pli: kuto ca tumhe, bhikkhave, āgacchathā”ti?


pli: “Khamanīyaṁ, bhagavā, yāpanīyaṁ, bhagavā;


pli: appakilamathena ca mayaṁ, bhante, addhānaṁ āgatā.


pli: Atthi, bhante, kāsīsu janapade vāsabhagāmo nāma.


pli: Tato mayaṁ, bhagavā, āgacchāmā”ti.


pli: “Tumhe, bhikkhave, āvāsikaṁ bhikkhuṁ ukkhipitthā”ti?


pli: “Evaṁ, bhante”ti.


pli: “Kismiṁ, bhikkhave, vatthusmiṁ kāraṇe”ti?


pli: “Avatthusmiṁ, bhagavā, akāraṇe”ti.


pli: Vigarahi buddho bhagavā—


pli: “ananucchavikaṁ, moghapurisā, ananulomikaṁ appatirūpaṁ assāmaṇakaṁ akappiyaṁ akaraṇīyaṁ.


pli: Kathañhi nāma tumhe, moghapurisā, suddhaṁ bhikkhuṁ anāpattikaṁ avatthusmiṁ akāraṇe ukkhipissatha.


pli: Netaṁ, moghapurisā, appasannānaṁ vā pasādāya …pe…


pli: vigarahitvā dhammiṁ kathaṁ katvā bhikkhū āmantesi—


pli: “na, bhikkhave, suddho bhikkhu anāpattiko avatthusmiṁ akāraṇe ukkhipitabbo.


pli: Yo ukkhipeyya, āpatti dukkaṭassā”ti.


pli: Atha kho te bhikkhū uṭṭhāyāsanā ekaṁsaṁ uttarāsaṅgaṁ karitvā bhagavato pādesu sirasā nipatitvā bhagavantaṁ etadavocuṁ—


pli: “accayo no, bhante, accagamā yathābāle yathāmūḷhe yathāakusale, ye mayaṁ suddhaṁ bhikkhuṁ anāpattikaṁ avatthusmiṁ akāraṇe ukkhipimhā.


pli: Tesaṁ no, bhante, bhagavā accayaṁ accayato paṭiggaṇhātu āyatiṁ saṁvarāyā”ti.


pli: “Taggha tumhe, bhikkhave, accayo accagamā yathābāle yathāmūḷhe yathāakusale, ye tumhe suddhaṁ bhikkhuṁ anāpattikaṁ avatthusmiṁ akāraṇe ukkhipittha.


pli: Yato ca kho tumhe, bhikkhave, accayaṁ accayato disvā yathādhammaṁ paṭikarotha, taṁ vo mayaṁ paṭiggaṇhāma.


pli: Vuddhihesā, bhikkhave, ariyassa vinaye yo accayaṁ accayato disvā yathādhammaṁ paṭikaroti, āyatiṁ saṁvaraṁ āpajjatī”ti.


pli: 2. Adhammenavaggādikammakathā


pli: Tena kho pana samayena campāyaṁ bhikkhū evarūpāni kammāni karonti—


pli: adhammena vaggakammaṁ karonti, adhammena samaggakammaṁ karonti;


pli: dhammena vaggakammaṁ karonti, dhammapatirūpakena vaggakammaṁ karonti;


pli: ekopi ekaṁ ukkhipati, ekopi dve ukkhipati, ekopi sambahule ukkhipati, ekopi saṅghaṁ ukkhipati;


pli: dvepi ekaṁ ukkhipanti, dvepi dve ukkhipanti, dvepi sambahule ukkhipanti, dvepi saṅghaṁ ukkhipanti;


pli: sambahulāpi ekaṁ ukkhipanti;


pli: sambahulāpi dve ukkhipanti, sambahulāpi sambahule ukkhipanti, sambahulāpi saṅghaṁ ukkhipanti;


pli: saṅghopi saṅghaṁ ukkhipati.


pli: Ye te bhikkhū appicchā …pe… te ujjhāyanti khiyyanti vipācenti—


pli: “kathañhi nāma campāyaṁ bhikkhū evarūpāni kammāni karissanti—


pli: adhammena vaggakammaṁ karissanti, adhammena samaggakammaṁ karissanti, dhammena vaggakammaṁ karissanti, dhammapatirūpakena vaggakammaṁ karissanti, dhammapatirūpakena samaggakammaṁ karissanti, ekopi ekaṁ ukkhipissati, ekopi dve ukkhipissati, ekopi sambahule ukkhipissati, ekopi saṅghaṁ ukkhipissati, dvepi ekaṁ ukkhipissanti, dvepi dve ukkhipissanti, dvepi sambahule ukkhipissanti, dvepi saṅghaṁ ukkhipissanti, sambahulāpi ekaṁ ukkhipissanti, sambahulāpi dve ukkhipissanti, sambahulāpi sambahule ukkhipissanti, sambahulāpi saṅghaṁ ukkhipissanti, saṅghopi saṅghaṁ ukkhipissatī”ti.


pli: Atha kho te bhikkhū bhagavato etamatthaṁ ārocesuṁ …pe…


pli: “saccaṁ kira, bhikkhave, campāyaṁ bhikkhū evarūpāni kammāni karonti—


pli: adhammena vaggakammaṁ karonti …pe…


pli: saṅghopi saṅghaṁ ukkhipatī”ti?


pli: “Saccaṁ, bhagavā”ti.


pli: Vigarahi buddho bhagavā—


pli: “ananucchavikaṁ, bhikkhave, tesaṁ moghapurisānaṁ ananulomikaṁ appatirūpaṁ assāmaṇakaṁ akappiyaṁ akaraṇīyaṁ.


pli: Kathañhi nāma te, bhikkhave, moghapurisā evarūpāni kammāni karissanti—


pli: adhammena vaggakammaṁ karissanti …pe…


pli: saṅghopi saṅghaṁ ukkhipissati.


pli: Netaṁ, bhikkhave, appasannānaṁ vā pasādāya …pe…


pli: vigarahitvā …pe…


pli: dhammiṁ kathaṁ katvā bhikkhū āmantesi—


pli: “Adhammena ce, bhikkhave, vaggakammaṁ akammaṁ na ca karaṇīyaṁ,


pli: adhammena samaggakammaṁ akammaṁ na ca karaṇīyaṁ,


pli: dhammena vaggakammaṁ akammaṁ na ca karaṇīyaṁ;


pli: dhammapatirūpakena vaggakammaṁ akammaṁ na ca karaṇīyaṁ,


pli: dhammapatirūpakena samaggakammaṁ akammaṁ na ca karaṇīyaṁ;


pli: ekopi ekaṁ ukkhipati akammaṁ na ca karaṇīyaṁ,


pli: ekopi dve ukkhipati akammaṁ na ca karaṇīyaṁ,


pli: ekopi sambahule ukkhipati akammaṁ na ca karaṇīyaṁ,


pli: ekopi saṅghaṁ ukkhipati akammaṁ na ca karaṇīyaṁ;,


pli: dvepi ekaṁ ukkhipanti akammaṁ na ca karaṇīyaṁ,


pli: dvepi dve ukkhipanti akammaṁ na ca karaṇīyaṁ,


pli: dvepi sambahule ukkhipanti akammaṁ na ca karaṇīyaṁ,


pli: dvepi saṅghaṁ ukkhipanti akammaṁ na ca karaṇīyaṁ;,


pli: sambahulāpi ekaṁ ukkhipanti akammaṁ na ca karaṇīyaṁ,


pli: sambahulāpi dve ukkhipanti akammaṁ na ca karaṇīyaṁ,


pli: sambahulāpi sambahule ukkhipanti akammaṁ na ca karaṇīyaṁ,


pli: sambahulāpi saṅghaṁ ukkhipanti akammaṁ na ca karaṇīyaṁ;,


pli: saṅghopi saṅghaṁ ukkhipati akammaṁ na ca karaṇīyaṁ.


pli: Cattārimāni, bhikkhave, kammāni—


pli: adhammena vaggakammaṁ, adhammena samaggakammaṁ, dhammena vaggakammaṁ, dhammena samaggakammaṁ.


pli: Tatra, bhikkhave, yadidaṁ adhammena vaggakammaṁ, idaṁ, bhikkhave, kammaṁ adhammattā vaggattā kuppaṁ aṭṭhānārahaṁ;


pli: na, bhikkhave, evarūpaṁ kammaṁ kātabbaṁ, na ca mayā evarūpaṁ kammaṁ anuññātaṁ.


pli: Tatra, bhikkhave, yadidaṁ adhammena samaggakammaṁ, idaṁ, bhikkhave, kammaṁ adhammattā kuppaṁ aṭṭhānārahaṁ;


pli: Tatra, bhikkhave, yadidaṁ dhammena vaggakammaṁ, idaṁ, bhikkhave, kammaṁ vaggattā kuppaṁ aṭṭhānārahaṁ;


pli: Tatra, bhikkhave, yadidaṁ dhammena samaggakammaṁ, idaṁ, bhikkhave, kammaṁ dhammattā samaggattā akuppaṁ ṭhānārahaṁ;


pli: evarūpaṁ, bhikkhave, kammaṁ kātabbaṁ, evarūpañca mayā kammaṁ anuññātaṁ.


pli: Tasmātiha, bhikkhave, evarūpaṁ kammaṁ karissāma yadidaṁ dhammena samagganti—


pli: evañhi vo, bhikkhave, sikkhitabban”ti.


pli: 3. Ñattivipannakammādikathā


pli: Tena kho pana samayena chabbaggiyā bhikkhū evarūpāni kammāni karonti—


pli: adhammena vaggakammaṁ karonti, adhammena samaggakammaṁ karonti;


pli: dhammena vaggakammaṁ karonti, dhammapatirūpakena vaggakammaṁ karonti, dhammapatirūpakena samaggakammaṁ karonti;


pli: ñattivipannampi kammaṁ karonti anussāvanasampannaṁ, anussāvanavipannampi kammaṁ karonti ñattisampannaṁ, ñattivipannampi anussāvanavipannampi kammaṁ karonti;


pli: aññatrāpi dhammā kammaṁ karonti, aññatrāpi vinayā kammaṁ karonti, aññatrāpi satthusāsanā kammaṁ karonti;


pli: paṭikuṭṭhakatampi kammaṁ karonti adhammikaṁ kuppaṁ aṭṭhānārahaṁ.


pli: Ye te bhikkhū appicchā …pe… te ujjhāyanti khiyyanti vipācenti—


pli: “kathañhi nāma chabbaggiyā bhikkhū evarūpāni kammāni karissanti—


pli: adhammena vaggakammaṁ karissanti, adhammena samaggakammaṁ karissanti;


pli: dhammena vaggakammaṁ karissanti, dhammapatirūpakena vaggakammaṁ karissanti, dhammapatirūpakena samaggakammaṁ karissanti;


pli: ñattivipannampi kammaṁ karissanti anussāvanasampannaṁ, anussāvanavipannampi kammaṁ karissanti ñattisampannaṁ, ñattivipannampi anussāvanavipannampi kammaṁ karissanti;


pli: aññatrāpi dhammā kammaṁ karissanti, aññatrāpi vinayā kammaṁ karissanti, aññatrāpi satthusāsanā kammaṁ karissanti;


pli: paṭikuṭṭhakatampi kammaṁ karissanti adhammikaṁ kuppaṁ aṭṭhānārahan”ti.


pli: Atha kho te bhikkhū bhagavato etamatthaṁ ārocesuṁ …pe…


pli: “saccaṁ kira, bhikkhave, chabbaggiyā bhikkhū evarūpāni kammāni karonti—


pli: adhammena vaggakammaṁ karonti …pe…


pli: paṭikuṭṭhakatampi kammaṁ karonti adhammikaṁ kuppaṁ aṭṭhānārahan”ti?


pli: “Saccaṁ, bhagavā”ti.


pli: Vigarahi buddho bhagavā …pe…


pli: vigarahitvā dhammiṁ kathaṁ katvā bhikkhū āmantesi—


pli: “Adhammena ce, bhikkhave, vaggakammaṁ akammaṁ na ca karaṇīyaṁ;


pli: adhammena samaggakammaṁ akammaṁ na ca karaṇīyaṁ;


pli: dhammena vaggakammaṁ akammaṁ na ca karaṇīyaṁ;


pli: dhammapatirūpakena vaggakammaṁ akammaṁ na ca karaṇīyaṁ;


pli: dhammapatirūpakena samaggakammaṁ akammaṁ na ca karaṇīyaṁ.


pli: Ñattivipannañce, bhikkhave, kammaṁ anussāvanasampannaṁ akammaṁ na ca karaṇīyaṁ;


pli: anussāvanavipannañce, bhikkhave, kammaṁ ñattisampannaṁ akammaṁ na ca karaṇīyaṁ;


pli: ñattivipannañce, bhikkhave, kammaṁ anussāvanavipannaṁ akammaṁ na ca karaṇīyaṁ;


pli: aññatrāpi dhammā kammaṁ akammaṁ na ca karaṇīyaṁ;


pli: aññatrāpi vinayā kammaṁ akammaṁ na ca karaṇīyaṁ;


pli: aññatrāpi satthusāsanā kammaṁ akammaṁ na ca karaṇīyaṁ;


pli: paṭikuṭṭhakatañce, bhikkhave, kammaṁ adhammikaṁ kuppaṁ aṭṭhānārahaṁ akammaṁ na ca karaṇīyaṁ.


pli: Chayimāni, bhikkhave, kammāni—


pli: adhammakammaṁ, vaggakammaṁ, samaggakammaṁ, dhammapatirūpakena vaggakammaṁ, dhammapatirūpakena samaggakammaṁ, dhammena samaggakammaṁ.


pli: Katamañca, bhikkhave, adhammakammaṁ?


pli: Ñattidutiye ce, bhikkhave, kamme ekāya ñattiyā kammaṁ karoti, na ca kammavācaṁ anussāveti—adhammakammaṁ.


pli: Ñattidutiye ce, bhikkhave, kamme dvīhi ñattīhi kammaṁ karoti, na ca kammavācaṁ anussāveti—adhammakammaṁ.


pli: Ñattidutiye ce, bhikkhave, kamme ekāya kammavācāya kammaṁ karoti, na ca ñattiṁ ṭhapeti—adhammakammaṁ.


pli: Ñattidutiye ce, bhikkhave, kamme dvīhi kammavācāhi kammaṁ karoti, na ca ñattiṁ ṭhapeti—adhammakammaṁ.


pli: Ñatticatutthe ce, bhikkhave, kamme ekāya ñattiyā kammaṁ karoti, na ca kammavācaṁ anussāveti—


pli: adhammakammaṁ.


pli: Ñatticatutthe ce, bhikkhave, kamme dvīhi ñattīhi kammaṁ karoti, na ca kammavācaṁ anussāveti—adhammakammaṁ.


pli: Ñatticatutthe ce, bhikkhave, kamme tīhi ñattīhi kammaṁ karoti, na ca kammavācaṁ anussāveti—adhammakammaṁ.


pli: Ñatticatutthe ce, bhikkhave, kamme catūhi ñattīhi kammaṁ karoti, na ca kammavācaṁ anussāveti—adhammakammaṁ.


pli: Ñatticatutthe ce, bhikkhave, kamme ekāya kammavācāya kammaṁ karoti, na ca ñattiṁ ṭhapeti—adhammakammaṁ.


pli: Ñatticatutthe ce, bhikkhave, kamme dvīhi kammavācāhi kammaṁ karoti, na ca ñattiṁ ṭhapeti—adhammakammaṁ.


pli: Ñatticatutthe ce, bhikkhave, kamme tīhi kammavācāhi kammaṁ karoti, na ca ñattiṁ ṭhapeti—adhammakammaṁ.


pli: Ñatticatutthe ce, bhikkhave, kamme catūhi kammavācāhi kammaṁ karoti, na ca ñattiṁ ṭhapeti—adhammakammaṁ.


pli: Idaṁ vuccati, bhikkhave, adhammakammaṁ.


pli: Katamañca, bhikkhave, vaggakammaṁ?


pli: Ñattidutiye ce, bhikkhave, kamme yāvatikā bhikkhū kammappattā te anāgatā honti, chandārahānaṁ chando anāhaṭo hoti, sammukhībhūtā paṭikkosanti—vaggakammaṁ.


pli: Ñattidutiye ce, bhikkhave, kamme yāvatikā bhikkhū kammappattā te āgatā honti, chandārahānaṁ chando anāhaṭo hoti, sammukhībhūtā paṭikkosanti—vaggakammaṁ.


pli: Ñattidutiye ce, bhikkhave, kamme yāvatikā bhikkhū kammappattā te āgatā honti, chandārahānaṁ chando āhaṭo hoti, sammukhībhūtā paṭikkosanti—vaggakammaṁ.


pli: Ñatticatutthe ce, bhikkhave, kamme yāvatikā bhikkhū kammappattā te anāgatā honti, chandārahānaṁ chando anāhaṭo hoti, sammukhībhūtā paṭikkosanti—vaggakammaṁ.


pli: Ñatticatutthe ce, bhikkhave, kamme yāvatikā bhikkhū kammappattā te āgatā honti, chandārahānaṁ chando anāhaṭo hoti, sammukhībhūtā paṭikkosanti—vaggakammaṁ.


pli: Ñatticatutthe ce, bhikkhave, kamme yāvatikā bhikkhū kammappattā te āgatā honti, chandārahānaṁ chando āhaṭo hoti, sammukhībhūtā paṭikkosanti—vaggakammaṁ.


pli: Idaṁ vuccati, bhikkhave, vaggakammaṁ.


pli: Katamañca, bhikkhave, samaggakammaṁ?


pli: Ñattidutiye ce, bhikkhave, kamme yāvatikā bhikkhū kammappattā, te āgatā honti, chandārahānaṁ chando āhaṭo hoti, sammukhībhūtā na paṭikkosanti—samaggakammaṁ.


pli: Ñatticatutthe ce, bhikkhave, kamme yāvatikā bhikkhū kammappattā, te āgatā honti, chandārahānaṁ chando āhaṭo hoti, sammukhībhūtā na paṭikkosanti—samaggakammaṁ.


pli: Idaṁ vuccati, bhikkhave, samaggakammaṁ.


pli: Katamañca, bhikkhave, dhammapatirūpakena vaggakammaṁ?


pli: Ñattidutiye ce, bhikkhave, kamme paṭhamaṁ kammavācaṁ anussāveti, pacchā ñattiṁ ṭhapeti, yāvatikā bhikkhū kammappattā te anāgatā honti, chandārahānaṁ chando anāhaṭo hoti, sammukhībhūtā paṭikkosanti—dhammapatirūpakena vaggakammaṁ.


pli: Ñattidutiye ce, bhikkhave, kamme paṭhamaṁ kammavācaṁ anussāveti, pacchā ñattiṁ ṭhapeti, yāvatikā bhikkhū kammappattā te āgatā honti, chandārahānaṁ chando anāhaṭo hoti, sammukhībhūtā paṭikkosanti—dhammapatirūpakena vaggakammaṁ.


pli: Ñattidutiye ce, bhikkhave, kamme paṭhamaṁ kammavācaṁ anussāveti, pacchā ñattiṁ ṭhapeti, yāvatikā bhikkhū kammappattā te āgatā honti, chandārahānaṁ chando āhaṭo hoti, sammukhībhūtā paṭikkosanti—dhammapatirūpakena vaggakammaṁ.


pli: Ñatticatutthe ce, bhikkhave, kamme paṭhamaṁ kammavācaṁ anussāveti, pacchā ñattiṁ ṭhapeti, yāvatikā bhikkhū kammappattā te anāgatā honti, chandārahānaṁ chando anāhaṭo hoti, sammukhībhūtā paṭikkosanti—dhammapatirūpakena vaggakammaṁ.


pli: Ñatticatutthe ce, bhikkhave, kamme paṭhamaṁ kammavācaṁ anussāveti, pacchā ñattiṁ ṭhapeti, yāvatikā bhikkhū kammappattā te āgatā honti, chandārahānaṁ chando anāhaṭo hoti, sammukhībhūtā paṭikkosanti—dhammapatirūpakena vaggakammaṁ.


pli: Ñatticatutthe ce, bhikkhave, kamme paṭhamaṁ kammavācaṁ anussāveti, pacchā ñattiṁ ṭhapeti, yāvatikā bhikkhū kammappattā te āgatā honti, chandārahānaṁ chando āhaṭo hoti, sammukhībhūtā paṭikkosanti—dhammapatirūpakena vaggakammaṁ.


pli: Idaṁ vuccati, bhikkhave, dhammapatirūpakena vaggakammaṁ.


pli: Katamañca, bhikkhave, dhammapatirūpakena samaggakammaṁ?


pli: Ñattidutiye ce, bhikkhave, kamme paṭhamaṁ kammavācaṁ anussāveti, pacchā ñattiṁ ṭhapeti, yāvatikā bhikkhū kammappattā, te āgatā honti, chandārahānaṁ chando āhaṭo hoti, sammukhībhūtā na paṭikkosanti—dhammapatirūpakena samaggakammaṁ.


pli: Ñatticatutthe ce, bhikkhave, kamme paṭhamaṁ kammavācaṁ anussāveti, pacchā ñattiṁ ṭhapeti, yāvatikā bhikkhū kammappattā te āgatā honti, chandārahānaṁ chando āhaṭo hoti, sammukhībhūtā na paṭikkosanti—dhammapatirūpakena samaggakammaṁ.


pli: Idaṁ vuccati, bhikkhave, dhammapatirūpakena samaggakammaṁ.


pli: Katamañca, bhikkhave, dhammena samaggakammaṁ?


pli: Ñattidutiye ce, bhikkhave, kamme paṭhamaṁ ñattiṁ ṭhapeti, pacchā ekāya kammavācāya kammaṁ karoti, yāvatikā bhikkhū kammappattā te āgatā honti, chandārahānaṁ chando āhaṭo hoti, sammukhībhūtā na paṭikkosanti—dhammena samaggakammaṁ.


pli: Ñatticatutthe ce, bhikkhave, kamme paṭhamaṁ ñattiṁ ṭhapeti, pacchā tīhi kammavācāhi kammaṁ karoti, yāvatikā bhikkhū kammappattā, te āgatā honti, chandārahānaṁ chando āhaṭo hoti, sammukhībhūtā na paṭikkosanti, dhammena samaggakammaṁ.


pli: Idaṁ vuccati, bhikkhave, dhammena samaggakammaṁ.


pli: 4. Catuvaggakaraṇādikathā


pli: Pañca saṅghā—


pli: catuvaggo bhikkhusaṅgho pañcavaggo bhikkhusaṅgho, dasavaggo bhikkhusaṅgho, vīsativaggo bhikkhusaṅgho, atirekavīsativaggo bhikkhusaṅgho.


pli: Tatra, bhikkhave, yvāyaṁ catuvaggo bhikkhusaṅgho, ṭhapetvā tīṇi kammāni—


pli: upasampadaṁ pavāraṇaṁ abbhānaṁ, dhammena samaggo sabbakammesu kammappatto.


pli: Tatra, bhikkhave, yvāyaṁ pañcavaggo bhikkhusaṅgho, ṭhapetvā dve kammāni—


pli: majjhimesu janapadesu upasampadaṁ abbhānaṁ, dhammena samaggo sabbakammesu kammappatto.


pli: Tatra, bhikkhave, yvāyaṁ dasavaggo bhikkhusaṅgho, ṭhapetvā ekaṁ kammaṁ—


pli: abbhānaṁ, dhammena samaggo sabbakammesu kammappatto.


pli: Tatra, bhikkhave, yvāyaṁ vīsativaggo bhikkhusaṅgho dhammena samaggo sabbakammesu kammappatto.


pli: Tatra, bhikkhave, yvāyaṁ atirekavīsativaggo bhikkhusaṅgho dhammena samaggo sabbakammesu kammappatto.


pli: Catuvaggakaraṇañce, bhikkhave, kammaṁ bhikkhunicatuttho kammaṁ kareyya—


pli: akammaṁ na ca karaṇīyaṁ.


pli: Catuvaggakaraṇañce, bhikkhave, kammaṁ sikkhamānacatuttho kammaṁ kareyya …


pli: akammaṁ na ca karaṇīyaṁ …pe….


pli: Sāmaṇeracatuttho kammaṁ kareyya …


pli: Sāmaṇericatuttho kammaṁ kareyya …


pli: Sikkhaṁ paccakkhātakacatuttho kammaṁ kareyya …


pli: Antimavatthuṁ ajjhāpannakacatuttho kammaṁ kareyya …


pli: Āpattiyā adassane ukkhittakacatuttho kammaṁ kareyya …


pli: Āpattiyā appaṭikamme ukkhittakacatuttho kammaṁ kareyya …


pli: Pāpikāya diṭṭhiyā appaṭinissagge ukkhittakacatuttho kammaṁ kareyya …


pli: Paṇḍakacatuttho kammaṁ kareyya …


pli: Theyyasaṁvāsakacatuttho kammaṁ kareyya …


pli: Titthiyapakkantakacatuttho kammaṁ kareyya …


pli: Tiracchānagatacatuttho kammaṁ kareyya …


pli: Mātughātakacatuttho kammaṁ kareyya …


pli: Pitughātakacatuttho kammaṁ kareyya …


pli: Arahantaghātakacatuttho kammaṁ kareyya …


pli: akammaṁ na ca karaṇīyaṁ.


pli: Bhikkhunidūsakacatuttho kammaṁ kareyya …


pli: Saṅghabhedakacatuttho kammaṁ kareyya …


pli: Lohituppādakacatuttho kammaṁ kareyya …


pli: Ubhatobyañjanakacatuttho kammaṁ kareyya …


pli: Nānāsaṁvāsakacatuttho kammaṁ kareyya …


pli: Nānāsīmāya ṭhitacatuttho kammaṁ kareyya …


pli: Iddhiyā vehāse ṭhitacatuttho kammaṁ kareyya …


pli: Yassa saṅgho kammaṁ karoti, taṁcatuttho kammaṁ kareyya …


pli: Catuvaggakaraṇaṁ.


pli: Pañcavaggakaraṇañce, bhikkhave, kammaṁ bhikkhunipañcamo kammaṁ kareyya …


pli: Pañcavaggakaraṇañce, bhikkhave, kammaṁ sikkhamānapañcamo kammaṁ kareyya …pe….


pli: Sāmaṇerapañcamo kammaṁ kareyya …


pli: sāmaṇeripañcamo kammaṁ kareyya …


pli: sikkhaṁ paccakkhātakapañcamo kammaṁ kareyya …


pli: antimavatthuṁ ajjhāpannakapañcamo kammaṁ kareyya …


pli: āpattiyā adassane ukkhittakapañcamo kammaṁ kareyya …


pli: āpattiyā appaṭikamme ukkhittakapañcamo kammaṁ kareyya …


pli: pāpikāya diṭṭhiyā appaṭinissagge ukkhittakapañcamo kammaṁ kareyya …


pli: paṇḍakapañcamo kammaṁ kareyya …


pli: theyyasaṁvāsakapañcamo kammaṁ kareyya …


pli: titthiyapakkantakapañcamo kammaṁ kareyya …


pli: tiracchānagatapañcamo kammaṁ kareyya …


pli: mātughātakapañcamo kammaṁ kareyya …


pli: pitughātakapañcamo kammaṁ kareyya …


pli: arahantaghātakapañcamo kammaṁ kareyya …


pli: bhikkhunidūsakapañcamo kammaṁ kareyya …


pli: saṅghabhedakapañcamo kammaṁ kareyya …


pli: lohituppādakapañcamo kammaṁ kareyya …


pli: ubhatobyañjanakapañcamo kammaṁ kareyya …


pli: nānāsaṁvāsakapañcamo kammaṁ kareyya …


pli: nānāsīmāya ṭhitapañcamo kammaṁ kareyya …


pli: iddhiyā vehāse ṭhitapañcamo kammaṁ kareyya …


pli: yassa saṅgho kammaṁ karoti, taṁpañcamo kammaṁ kareyya—


pli: akammaṁ na ca karaṇīyaṁ.


pli: Pañcavaggakaraṇaṁ.


pli: Dasavaggakaraṇañce, bhikkhave, kammaṁ bhikkhunidasamo kammaṁ kareyya, akammaṁ na ca karaṇīyaṁ.


pli: Dasavaggakaraṇañce, bhikkhave, kammaṁ sikkhamānadasamo kammaṁ kareyya, akammaṁ na ca karaṇīyaṁ …


pli: pe….


pli: Dasavaggakaraṇañce, bhikkhave, kammaṁ yassa saṅgho kammaṁ karoti, taṁdasamo kammaṁ kareyya—


pli: Dasavaggakaraṇaṁ.


pli: Vīsativaggakaraṇañce, bhikkhave, kammaṁ bhikkhunivīso kammaṁ kareyya—


pli: Vīsativaggakaraṇañce, bhikkhave, kammaṁ sikkhamānavīso kammaṁ kareyya …pe…


pli: sāmaṇeravīso kammaṁ kareyya …


pli: sāmaṇerivīso kammaṁ kareyya …


pli: sikkhaṁ paccakkhātakavīso kammaṁ kareyya …


pli: antimavatthuṁ ajjhāpannakavīso kammaṁ kareyya …


pli: āpattiyā adassane ukkhittakavīso kammaṁ kareyya …


pli: āpattiyā appaṭikamme ukkhittakavīso kammaṁ kareyya …


pli: pāpikāya diṭṭhiyā appaṭinissagge ukkhittakavīso kammaṁ kareyya …


pli: paṇḍakavīso kammaṁ kareyya …


pli: theyyasaṁvāsakavīso kammaṁ kareyya …


pli: titthiyapakkantakavīso kammaṁ kareyya …


pli: tiracchānagatavīso kammaṁ kareyya …


pli: mātughātakavīso kammaṁ kareyya …


pli: pitughātakavīso kammaṁ kareyya …


pli: arahantaghātakavīso kammaṁ kareyya …


pli: bhikkhunidūsakavīso kammaṁ kareyya …


pli: saṅghabhedakavīso kammaṁ kareyya …


pli: lohituppādakavīso kammaṁ kareyya …


pli: ubhatobyañjanakavīso kammaṁ kareyya …


pli: nānāsaṁvāsakavīso kammaṁ kareyya …


pli: nānāsīmāya ṭhitavīso kammaṁ kareyya …


pli: iddhiyā vehāse ṭhitavīso kammaṁ kareyya …


pli: yassa saṅgho kammaṁ karoti, taṁvīso kammaṁ kareyya—


pli: akammaṁ na ca karaṇīyaṁ.


pli: Vīsativaggakaraṇaṁ.


pli: 5. Pārivāsikādikathā


pli: Pārivāsikacatuttho ce, bhikkhave, parivāsaṁ dadeyya, mūlāya paṭikasseyya, mānattaṁ dadeyya, taṁvīso abbheyya—


pli: Mūlāyapaṭikassanārahacatuttho ce, bhikkhave, parivāsaṁ dadeyya, mūlāya paṭikasseyya, mānattaṁ dadeyya, taṁvīso abbheyya—


pli: Mānattārahacatuttho ce, bhikkhave, parivāsaṁ dadeyya, mūlāya paṭikasseyya, mānattaṁ dadeyya, taṁvīso abbheyya—


pli: Mānattacārikacatuttho ce, bhikkhave, parivāsaṁ dadeyya, mūlāya paṭikasseyya, mānattaṁ dadeyya, taṁvīso abbheyya—


pli: Abbhānārahacatuttho ce, bhikkhave, parivāsaṁ dadeyya, mūlāya paṭikasseyya, mānattaṁ dadeyya, taṁvīso abbheyya—


pli: Ekaccassa, bhikkhave, saṅghamajjhe paṭikkosanā ruhati, ekaccassa na ruhati.


pli: Kassa ca, bhikkhave, saṅghamajjhe paṭikkosanā na ruhati?


pli: Bhikkhuniyā, bhikkhave, saṅghamajjhe paṭikkosanā na ruhati.


pli: Sikkhamānāya, bhikkhave …pe…


pli: sāmaṇerassa, bhikkhave …


pli: sāmaṇeriyā, bhikkhave …


pli: sikkhāpaccakkhātakassa, bhikkhave …


pli: antimavatthuṁ ajjhāpannakassa, bhikkhave …


pli: ummattakassa, bhikkhave …


pli: khittacittassa, bhikkhave …


pli: vedanāṭṭassa, bhikkhave …


pli: āpattiyā adassane ukkhittakassa, bhikkhave …


pli: āpattiyā appaṭikamme ukkhittakassa, bhikkhave …


pli: pāpikāya diṭṭhiyā appaṭinissagge ukkhittakassa, bhikkhave …


pli: paṇḍakassa, bhikkhave …


pli: theyyasaṁvāsakassa, bhikkhave …


pli: titthiyapakkantakassa, bhikkhave …


pli: tiracchānagatassa, bhikkhave …


pli: mātughātakassa, bhikkhave …


pli: pitughātakassa, bhikkhave …


pli: arahantaghātakassa, bhikkhave …


pli: bhikkhunidūsakassa, bhikkhave …


pli: saṅghabhedakassa, bhikkhave …


pli: lohituppādakassa, bhikkhave …


pli: ubhatobyañjanakassa, bhikkhave …


pli: nānāsaṁvāsakassa, bhikkhave …


pli: nānāsīmāya ṭhitassa, bhikkhave …


pli: iddhiyā vehāse ṭhitassa, bhikkhave, yassa saṅgho kammaṁ karoti, tassa ca, bhikkhave, saṅghamajjhe paṭikkosanā na ruhati.


pli: Imesaṁ kho, bhikkhave, saṅghamajjhe paṭikkosanā na ruhati.


pli: Kassa ca, bhikkhave, saṅghamajjhe paṭikkosanā ruhati?


pli: Bhikkhussa, bhikkhave, pakatattassa samānasaṁvāsakassa samānasīmāya ṭhitassa antamaso ānantarikassāpi bhikkhuno viññāpentassa saṅghamajjhe paṭikkosanā ruhati.


pli: Imassa, bhikkhave, saṅghamajjhe paṭikkosanā ruhati.


pli: 6. Dvenissāraṇādikathā


pli: Dvemā, bhikkhave, nissāraṇā.


pli: Atthi, bhikkhave, puggalo appatto nissāraṇaṁ.


pli: Tañce saṅgho nissāreti, ekacco sunissārito, ekacco dunnissārito.


pli: Katamo ca, bhikkhave, puggalo appatto nissāraṇaṁ, tañce saṅgho nissāreti—dunnissārito?


pli: Idha pana, bhikkhave, bhikkhu suddho hoti anāpattiko. Tañce saṅgho nissāreti—dunnissārito.


pli: Ayaṁ vuccati, bhikkhave, puggalo appatto nissāraṇaṁ, tañce saṅgho nissāreti—dunnissārito.


pli: Katamo ca, bhikkhave, puggalo appatto nissāraṇaṁ, tañce saṅgho nissāreti—sunissārito?


pli: Idha pana, bhikkhave, bhikkhu bālo hoti abyatto āpattibahulo anapadāno, gihisaṁsaṭṭho viharati ananulomikehi gihisaṁsaggehi, tañce saṅgho nissāreti—sunissārito.


pli: Ayaṁ vuccati, bhikkhave, puggalo appatto nissāraṇaṁ, tañce saṅgho nissāreti—sunissārito.


pli: Dvemā, bhikkhave, osāraṇā.


pli: Atthi, bhikkhave, puggalo appatto osāraṇaṁ tañce saṅgho osāreti, ekacco sosārito, ekacco dosārito.


pli: Katamo ca, bhikkhave, puggalo appatto osāraṇaṁ, tañce saṅgho osāreti—dosārito?


pli: Paṇḍako, bhikkhave, appatto osāraṇaṁ, tañce saṅgho osāreti—dosārito.


pli: Theyyasaṁvāsako, bhikkhave, appatto osāraṇaṁ, tañce saṅgho osāreti—dosārito.


pli: Titthiyapakkantako, bhikkhave …pe…


pli: tiracchānagato, bhikkhave …


pli: mātughātako, bhikkhave …


pli: pitughātako, bhikkhave …


pli: arahantaghātako, bhikkhave …


pli: bhikkhunidūsako, bhikkhave …


pli: saṅghabhedako, bhikkhave …


pli: lohituppādako, bhikkhave …


pli: ubhatobyañjanako, bhikkhave, appatto, osāraṇaṁ, tañce saṅgho osāreti—dosārito.


pli: Ayaṁ vuccati, bhikkhave, puggalo appatto osāraṇaṁ, tañce saṅgho osāreti—dosārito.


pli: Ime vuccanti, bhikkhave, puggalā appattā osāraṇaṁ, te ce saṅgho osāreti—dosāritā.


pli: Katamo ca, bhikkhave, puggalo appatto osāraṇaṁ, tañce saṅgho osāreti—sosārito?


pli: Hatthacchinno, bhikkhave, appatto osāraṇaṁ, tañce saṅgho osāreti, sosārito.


pli: Pādacchinno, bhikkhave …pe…


pli: hatthapādacchinno, bhikkhave …


pli: kaṇṇacchinno, bhikkhave …


pli: nāsacchinno, bhikkhave …


pli: kaṇṇanāsacchinno, bhikkhave …


pli: aṅgulicchinno, bhikkhave …


pli: aḷacchinno, bhikkhave …


pli: kaṇḍaracchinno, bhikkhave …


pli: phaṇahatthako, bhikkhave …


pli: khujjo, bhikkhave …


pli: vāmano, bhikkhave …


pli: galagaṇḍī, bhikkhave …


pli: lakkhaṇāhato, bhikkhave …


pli: kasāhato, bhikkhave …


pli: likhitako, bhikkhave …


pli: sīpadiko, bhikkhave …


pli: pāparogī, bhikkhave …


pli: parisadūsako, bhikkhave …


pli: kāṇo, bhikkhave …


pli: kuṇī, bhikkhave …


pli: khañjo, bhikkhave …


pli: pakkhahato, bhikkhave …


pli: chinniriyāpatho, bhikkhave …


pli: jarādubbalo, bhikkhave …


pli: andho, bhikkhave …


pli: mūgo, bhikkhave …


pli: badhiro, bhikkhave …


pli: andhamūgo, bhikkhave …


pli: andhabadhiro, bhikkhave …


pli: mūgabadhiro, bhikkhave …


pli: andhamūgabadhiro, bhikkhave, appatto osāraṇaṁ, tañce saṅgho osāreti—sosārito.


pli: Ayaṁ vuccati, bhikkhave, puggalo appatto osāraṇaṁ, tañce saṅgho osāreti—sosārito.


pli: Ime vuccanti, bhikkhave, puggalā appattā osāraṇaṁ, te ce saṅgho osāreti—sosāritā.


pli: Vāsabhagāmabhāṇavāro niṭṭhito paṭhamo.


pli: 7. Adhammakammādikathā


pli: Idha pana, bhikkhave, bhikkhussa na hoti āpatti daṭṭhabbā.


pli: Tamenaṁ codeti saṅgho vā sambahulā vā ekapuggalo vā—


pli: ‘āpattiṁ tvaṁ, āvuso, āpanno, passasetaṁ āpattin’ti?


pli: So evaṁ vadeti—


pli: ‘natthi me, āvuso, āpatti, yamahaṁ passeyyan’ti.


pli: Taṁ saṅgho āpattiyā adassane ukkhipati—


pli: adhammakammaṁ.


pli: Idha pana, bhikkhave, bhikkhussa na hoti āpatti paṭikātabbā.


pli: ‘āpattiṁ tvaṁ, āvuso, āpanno, paṭikarohi taṁ āpattin’ti.


pli: ‘natthi me, āvuso, āpatti, yamahaṁ paṭikareyyan’ti.


pli: Taṁ saṅgho āpattiyā appaṭikamme ukkhipati—


pli: Idha pana, bhikkhave, bhikkhussa na hoti pāpikā diṭṭhi paṭinissajjetā.


pli: ‘pāpikā te, āvuso, diṭṭhi, paṭinissajjetaṁ pāpikaṁ diṭṭhin’ti.


pli: ‘natthi me, āvuso, pāpikā diṭṭhi, yamahaṁ paṭinissajjeyyan’ti.


pli: Taṁ saṅgho pāpikāya diṭṭhiyā appaṭinissagge ukkhipati—


pli: Idha pana, bhikkhave, bhikkhussa na hoti āpatti daṭṭhabbā, na hoti āpatti paṭikātabbā.


pli: ‘āpattiṁ tvaṁ, āvuso, āpanno, passasetaṁ āpattiṁ?


pli: Paṭikarohi taṁ āpattin’ti.


pli: ‘natthi me, āvuso, āpatti, yamahaṁ passeyyaṁ.


pli: Natthi me, āvuso, āpatti, yamahaṁ paṭikareyyan’ti.


pli: Taṁ saṅgho adassane vā appaṭikamme vā ukkhipati—


pli: Idha pana, bhikkhave, bhikkhussa na hoti āpatti daṭṭhabbā, na hoti pāpikā diṭṭhi paṭinissajjetā.


pli: Tamenaṁ codeti saṅgho vā sambahulā vā ekapuggalo vā—


pli: Pāpikā te diṭṭhi, paṭinissajjetaṁ pāpikaṁ diṭṭhin’ti.


pli: So evaṁ vadeti—


pli: ‘natthi me, āvuso, āpatti, yamahaṁ passeyyaṁ;


pli: natthi me, āvuso, pāpikā diṭṭhi, yamahaṁ paṭinissajjeyyan’ti.


pli: Taṁ saṅgho adassane vā appaṭinissagge vā ukkhipati—


pli: adhammakammaṁ.


pli: Idha pana, bhikkhave, bhikkhussa na hoti āpatti paṭikātabbā, na hoti pāpikā diṭṭhi paṭinissajjetā.


pli: ‘āpattiṁ tvaṁ, āvuso, āpanno, paṭikarohi taṁ āpattiṁ;


pli: pāpikā te diṭṭhi, paṭinissajjetaṁ pāpikaṁ diṭṭhin’ti.


pli: ‘natthi me, āvuso, āpatti, yamahaṁ paṭikareyyaṁ.


pli: Natthi me, āvuso, pāpikā diṭṭhi, yamahaṁ paṭinissajjeyyan’ti.


pli: Taṁ saṅgho appaṭikamme vā appaṭinissagge vā ukkhipati—


pli: Idha pana, bhikkhave, bhikkhussa na hoti āpatti daṭṭhabbā, na hoti āpatti paṭikātabbā, na hoti pāpikā diṭṭhi paṭinissajjetā.


pli: ‘āpattiṁ tvaṁ, āvuso, āpanno, passasetaṁ āpattiṁ?


pli: Paṭikarohi taṁ āpattiṁ;


pli: ‘natthi me, āvuso, āpatti, yamahaṁ passeyyaṁ.


pli: Natthi me, āvuso, āpatti, yamahaṁ paṭikareyyaṁ.


pli: Taṁ saṅgho adassane vā appaṭikamme vā appaṭinissagge vā ukkhipati—


pli: Idha pana, bhikkhave, bhikkhussa hoti āpatti daṭṭhabbā.


pli: Tamenaṁ codeti saṅgho vā sambahulā vā ekapuggalo vā—


pli: ‘āpattiṁ tvaṁ, āvuso, āpanno, passasetaṁ āpattin’ti?


pli: So evaṁ vadeti—


pli: ‘āmāvuso, passāmī’ti.


pli: Taṁ saṅgho āpattiyā adassane ukkhipati—


pli: adhammakammaṁ.


pli: Idha pana, bhikkhave, bhikkhussa hoti āpatti paṭikātabbā.


pli: ‘āpattiṁ tvaṁ, āvuso, āpanno, paṭikarohi taṁ āpattin’ti.


pli: ‘āmāvuso, paṭikarissāmī’ti.


pli: Taṁ saṅgho āpattiyā appaṭikamme ukkhipati—


pli: Idha pana, bhikkhave, bhikkhussa hoti pāpikā diṭṭhi paṭinissajjetā.


pli: ‘pāpikā te, āvuso, diṭṭhi;


pli: paṭinissajjetaṁ pāpikaṁ diṭṭhin’ti.


pli: ‘āmāvuso, paṭinissajjissāmī’ti.


pli: Taṁ saṅgho pāpikāya diṭṭhiyā appaṭinissagge ukkhipati—


pli: Idha pana, bhikkhave, bhikkhussa hoti āpatti daṭṭhabbā, hoti āpatti paṭikātabbā …pe…


pli: hoti āpatti daṭṭhabbā, hoti pāpikā diṭṭhi paṭinissajjetā …pe…


pli: hoti āpatti paṭikātabbā, hoti pāpikā diṭṭhi paṭinissajjetā …pe…


pli: hoti āpatti daṭṭhabbā, hoti āpatti paṭikātabbā, hoti pāpikā diṭṭhi paṭinissajjetā.


pli: Tamenaṁ codeti saṅgho vā sambahulā vā ekapuggalo vā—


pli: ‘āpattiṁ tvaṁ, āvuso, āpanno, passasetaṁ āpattiṁ?


pli: Paṭikarohi taṁ āpattiṁ;


pli: pāpikā te diṭṭhi, paṭinissajjetaṁ pāpikaṁ diṭṭhin’ti.


pli: So evaṁ vadeti—


pli: ‘āmāvuso, passāmi, āma paṭikarissāmi, āma paṭinissajjissāmī’ti.


pli: Taṁ saṅgho adassane vā appaṭikamme vā appaṭinissagge vā ukkhipati—


pli: adhammakammaṁ.


pli: Idha pana, bhikkhave, bhikkhussa hoti āpatti daṭṭhabbā.


pli: ‘āpattiṁ tvaṁ, āvuso, āpanno, passasetaṁ āpattin’ti?


pli: ‘natthi me, āvuso, āpatti, yamahaṁ passeyyan’ti.


pli: Taṁ saṅgho āpattiyā adassane ukkhipati—


pli: dhammakammaṁ.


pli: Idha pana, bhikkhave, bhikkhussa hoti āpatti paṭikātabbā.


pli: ‘āpattiṁ tvaṁ, āvuso, āpanno, paṭikarohi taṁ āpattin’ti.


pli: ‘natthi me, āvuso, āpatti, yamahaṁ paṭikareyyan’ti.


pli: Taṁ saṅgho āpattiyā appaṭikamme ukkhipati—


pli: Idha pana, bhikkhave, bhikkhussa hoti pāpikā diṭṭhi paṭinissajjetā.


pli: Tamenaṁ codeti saṅgho vā sambahulā vā ekapuggalo vā—


pli: ‘pāpikā te, āvuso, diṭṭhi, paṭinissajjetaṁ pāpikaṁ diṭṭhin’ti.


pli: ‘natthi me, āvuso, pāpikā diṭṭhi, yamahaṁ paṭinissajjeyyan’ti.


pli: Taṁ saṅgho pāpikāya diṭṭhiyā appaṭinissagge ukkhipati—


pli: Idha pana, bhikkhave, bhikkhussa hoti āpatti daṭṭhabbā, hoti āpatti paṭikātabbā …pe…


pli: hoti āpatti daṭṭhabbā, hoti pāpikā diṭṭhi paṭinissajjetā …pe…


pli: hoti āpatti paṭikātabbā, hoti pāpikā diṭṭhi paṭinissajjetā …pe…


pli: hoti āpatti daṭṭhabbā, hoti āpatti paṭikātabbā, hoti pāpikā diṭṭhi paṭinissajjetā.


pli: ‘āpattiṁ tvaṁ, āvuso, āpanno, passasetaṁ āpattiṁ?


pli: Paṭikarohi taṁ āpattiṁ.


pli: Pāpikā te diṭṭhi, paṭinissajjetaṁ pāpikaṁ diṭṭhin’ti.


pli: So evaṁ vadeti—


pli: ‘natthi me, āvuso, āpatti, yamahaṁ passeyyaṁ.


pli: Natthi me, āvuso, āpatti yamahaṁ paṭikareyyaṁ.


pli: Natthi me, āvuso, pāpikā diṭṭhi, yamahaṁ paṭinissajjeyyan’ti.


pli: Taṁ saṅgho adassane vā appaṭikamme vā appaṭinissagge vā ukkhipati—


pli: dhammakamman”ti.


pli: 8. Upālipucchākathā


pli: Atha kho āyasmā upāli yena bhagavā tenupasaṅkami, upasaṅkamitvā bhagavantaṁ abhivādetvā ekamantaṁ nisīdi.


pli: Ekamantaṁ nisinno kho āyasmā upāli bhagavantaṁ etadavoca—


pli: “yo nu kho, bhante, samaggo saṅgho sammukhākaraṇīyaṁ kammaṁ asammukhā karoti, dhammakammaṁ nu kho taṁ, bhante, vinayakamman”ti?


pli: “Adhammakammaṁ taṁ, upāli, avinayakamman”ti.


pli: “Yo nu kho, bhante, samaggo saṅgho paṭipucchākaraṇīyaṁ kammaṁ appaṭipucchā karoti …pe…


pli: paṭiññāyakaraṇīyaṁ kammaṁ appaṭiññāya karoti …


pli: sativinayārahassa amūḷhavinayaṁ deti …


pli: amūḷhavinayārahassa tassapāpiyasikākammaṁ karoti …


pli: tassapāpiyasikākammārahassa tajjanīyakammaṁ karoti …


pli: tajjanīyakammārahassa niyassakammaṁ karoti …


pli: niyassakammārahassa pabbājanīyakammaṁ karoti …


pli: pabbājanīyakammārahassa paṭisāraṇīyakammaṁ karoti …


pli: paṭisāraṇīyakammārahassa ukkhepanīyakammaṁ karoti …


pli: ukkhepanīyakammārahassa parivāsaṁ deti …


pli: parivāsārahaṁ mūlāya paṭikassati …


pli: mūlāyapaṭikassanārahassa mānattaṁ deti …


pli: mānattārahaṁ abbheti …


pli: abbhānārahaṁ upasampādeti, dhammakammaṁ nu kho taṁ, bhante, vinayakamman”ti?


pli: “Adhammakammaṁ taṁ, upāli, avinayakammaṁ.


pli: Yo kho, upāli, samaggo saṅgho sammukhākaraṇīyaṁ kammaṁ asammukhā karoti, evaṁ kho, upāli, adhammakammaṁ hoti avinayakammaṁ, evañca pana saṅgho sātisāro hoti.


pli: Yo kho, upāli, samaggo saṅgho paṭipucchākaraṇīyaṁ kammaṁ appaṭipucchā karoti …pe…


pli: abbhānārahaṁ upasampādeti, evaṁ kho, upāli, adhammakammaṁ hoti avinayakammaṁ.


pli: Evañca pana saṅgho sātisāro hotī”ti.


pli: “Yo nu kho, bhante, samaggo saṅgho sammukhākaraṇīyaṁ kammaṁ sammukhā karoti, dhammakammaṁ nu kho taṁ, bhante, vinayakamman”ti?


pli: “Dhammakammaṁ taṁ, upāli, vinayakamman”ti.


pli: “Yo nu kho, bhante, samaggo saṅgho paṭipucchākaraṇīyaṁ kammaṁ paṭipucchā karoti …pe…


pli: paṭiññāyakaraṇīyaṁ kammaṁ paṭiññāya karoti …


pli: sativinayārahassa sativinayaṁ deti …


pli: amūḷhavinayārahassa amūḷhavinayaṁ deti …


pli: tassapāpiyasikākammārahassa tassapāpiyasikākammaṁ karoti …


pli: tajjanīyakammārahassa tajjanīyakammaṁ karoti …


pli: niyassakammārahassa niyassakammaṁ karoti …


pli: pabbājanīyakammārahassa pabbājanīyakammaṁ karoti …


pli: paṭisāraṇīyakammārahassa paṭisāraṇīyakammaṁ karoti …


pli: ukkhepanīyakammārahassa ukkhepanīyakammaṁ karoti …


pli: parivāsārahassa parivāsaṁ deti …


pli: mūlāyapaṭikassanārahaṁ mūlāya paṭikassati …


pli: mānattārahassa mānattaṁ deti …


pli: abbhānārahaṁ abbheti …


pli: upasampadārahaṁ upasampādeti, dhammakammaṁ nu kho taṁ, bhante, vinayakamman”ti?


pli: “Dhammakammaṁ taṁ, upāli, vinayakammaṁ.


pli: Yo kho, upāli, samaggo saṅgho sammukhākaraṇīyaṁ kammaṁ sammukhā karoti, evaṁ kho, upāli, dhammakammaṁ hoti vinayakammaṁ.


pli: Evañca pana saṅgho anatisāro hoti.


pli: Yo kho, upāli, samaggo saṅgho paṭipucchākaraṇīyaṁ kammaṁ paṭipucchā karoti …


pli: paṭiññāyakaraṇīyaṁ kammaṁ paṭiññāya karoti …


pli: sativinayārahassa sativinayaṁ deti …


pli: amūḷhavinayārahassa amūḷhavinayaṁ deti …


pli: tassapāpiyasikākammārahassa tassapāpiyasikākammaṁ karoti …


pli: tajjanīyakammārahassa tajjanīyakammaṁ karoti …


pli: niyassakammārahassa niyassakammaṁ karoti …


pli: pabbājanīyakammārahassa pabbājanīyakammaṁ karoti …


pli: paṭisāraṇīyakammārahassa paṭisāraṇīyakammaṁ karoti …


pli: ukkhepanīyakammārahassa ukkhepanīyakammaṁ karoti …


pli: parivāsārahassa parivāsaṁ deti …


pli: mūlāyapaṭikassanārahaṁ mūlāya paṭikassati …


pli: mānattārahassa mānattaṁ deti …


pli: abbhānārahaṁ abbheti …


pli: upasampadārahaṁ upasampādeti, evaṁ kho, upāli, dhammakammaṁ hoti vinayakammaṁ.


pli: Evañca pana saṅgho anatisāro hotī”ti.


pli: “Yo nu kho, bhante, samaggo saṅgho sativinayārahassa amūḷhavinayaṁ deti, amūḷhavinayārahassa sativinayaṁ deti, dhammakammaṁ nu kho taṁ, bhante, vinayakamman”ti?


pli: “Adhammakammaṁ taṁ, upāli, avinayakamman”ti.


pli: “Yo nu kho, bhante, samaggo saṅgho amūḷhavinayārahassa tassapāpiyasikākammaṁ karoti, tassapāpiyasikākammārahassa amūḷhavinayaṁ deti …pe…


pli: tassapāpiyasikākammārahassa tajjanīyakammaṁ karoti, tajjanīyakammārahassa tassapāpiyasikākammaṁ karoti …


pli: tajjanīyakammārahassa niyassakammaṁ karoti, niyassakammārahassa tajjanīyakammaṁ karoti …


pli: niyassakammārahassa pabbājanīyakammaṁ karoti, pabbājanīyakammārahassa niyassakammaṁ karoti …


pli: pabbājanīyakammārahassa paṭisāraṇīyakammaṁ karoti, paṭisāraṇīyakammārahassa pabbājanīyakammaṁ karoti …


pli: paṭisāraṇīyakammārahassa ukkhepanīyakammaṁ karoti, ukkhepanīyakammārahassa paṭisāraṇīyakammaṁ karoti …


pli: ukkhepanīyakammārahassa parivāsaṁ deti, parivāsārahassa ukkhepanīyakammaṁ karoti …


pli: parivāsārahaṁ mūlāya paṭikassati, mūlāyapaṭikassanārahassa parivāsaṁ deti …


pli: mūlāyapaṭikassanārahassa mānattaṁ deti, mānattārahaṁ mūlāya paṭikassati …


pli: mānattārahaṁ abbheti, abbhānārahassa mānattaṁ deti …


pli: abbhānārahaṁ upasampādeti, upasampadārahaṁ abbheti, dhammakammaṁ nu kho taṁ, bhante, vinayakamman”ti?


pli: “Adhammakammaṁ taṁ, upāli, avinayakammaṁ.


pli: Yo kho, upāli, samaggo saṅgho sativinayārahassa amūḷhavinayaṁ deti, amūḷhavinayārahassa sativinayaṁ deti, evaṁ kho, upāli, adhammakammaṁ hoti avinayakammaṁ.


pli: Evañca pana saṅgho sātisāro hoti.


pli: Yo kho, upāli, samaggo saṅgho amūḷhavinayārahassa tassapāpiyasikākammaṁ karoti, tassapāpiyasikākammārahassa amūḷhavinayaṁ deti …pe…


pli: mūlāyapaṭikassanārahassa mānattaṁ deti, mānattārahaṁ mūlāya paṭikassati—


pli: abbhānārahaṁ upasampādeti, upasampadārahaṁ abbheti, evaṁ kho, upāli, adhammakammaṁ hoti avinayakammaṁ.


pli: Evañca pana saṅgho sātisāro hotī”ti.


pli: “Yo nu kho, bhante, samaggo saṅgho sativinayārahassa sativinayaṁ deti, amūḷhavinayārahassa amūḷhavinayaṁ deti, dhammakammaṁ nu kho taṁ, bhante, vinayakamman”ti?


pli: “Dhammakammaṁ taṁ, upāli, vinayakamman”ti.


pli: “Yo nu kho, bhante, samaggo saṅgho amūḷhavinayārahassa amūḷhavinayaṁ deti …pe…


pli: tassapāpiyasikākammārahassa tassapāpiyasikākammaṁ karoti …pe…


pli: tajjanīyakammārahassa tajjanīyakammaṁ karoti …pe…


pli: niyassakammārahassa niyassakammaṁ karoti …pe…


pli: pabbājanīyakammārahassa pabbājanīyakammaṁ karoti …pe…


pli: paṭisāraṇīyakammārahassa paṭisāraṇīyakammaṁ karoti …pe…


pli: ukkhepanīyakammārahassa ukkhepanīyakammaṁ karoti …pe…


pli: parivāsārahassa parivāsaṁ deti …pe…


pli: mūlāyapaṭikassanārahaṁ mūlāya paṭikassati …pe…


pli: mānattārahassa mānattaṁ deti …pe…


pli: abbhānārahaṁ abbheti, upasampadārahaṁ upasampādeti, dhammakammaṁ nu kho taṁ, bhante, vinayakamman”ti?


pli: “Dhammakammaṁ taṁ, upāli, vinayakammaṁ.


pli: Yo kho, upāli, samaggo saṅgho sativinayārahassa sativinayaṁ deti, amūḷhavinayārahassa amūḷhavinayaṁ deti, evaṁ kho, upāli, dhammakammaṁ hoti vinayakammaṁ.


pli: Evañca pana saṅgho anatisāro hoti.


pli: Yo kho, upāli, samaggo saṅgho amūḷhavinayārahassa amūḷhavinayaṁ deti …pe…


pli: abbhānārahaṁ abbheti, upasampadārahaṁ upasampādeti, evaṁ kho, upāli, dhammakammaṁ hoti vinayakammaṁ.


pli: Evañca pana saṅgho anatisāro hotī”ti.


pli: Atha kho bhagavā bhikkhū āmantesi—


pli: “yo kho, bhikkhave, samaggo saṅgho sativinayārahassa amūḷhavinayaṁ deti, evaṁ kho, bhikkhave, adhammakammaṁ hoti avinayakammaṁ.


pli: Evañca pana saṅgho sātisāro hoti.


pli: Yo kho, bhikkhave, samaggo saṅgho sativinayārahassa tassapāpiyasikākammaṁ karoti …pe…


pli: sativinayārahassa tajjanīyakammaṁ karoti …


pli: sativinayārahassa niyassakammaṁ karoti …


pli: sativinayārahassa pabbājanīyakammaṁ karoti …


pli: sativinayārahassa paṭisāraṇīyakammaṁ karoti …


pli: sativinayārahassa ukkhepanīyakammaṁ karoti …


pli: sativinayārahassa parivāsaṁ deti …


pli: sativinayārahaṁ mūlāya paṭikassati …


pli: sativinayārahassa mānattaṁ deti …


pli: sativinayārahaṁ abbheti …


pli: sativinayārahaṁ upasampādeti, evaṁ kho, bhikkhave, adhammakammaṁ hoti avinayakammaṁ.


pli: Yo kho, bhikkhave, samaggo saṅgho amūḷhavinayārahassa tassapāpiyasikākammaṁ karoti, evaṁ kho, bhikkhave, adhammakammaṁ hoti avinayakammaṁ.


pli: Yo kho, bhikkhave, samaggo saṅgho amūḷhavinayārahassa tajjanīyakammaṁ karoti …pe…


pli: amūḷhavinayārahassa niyassakammaṁ karoti …


pli: amūḷhavinayārahassa pabbājanīyakammaṁ karoti …


pli: amūḷhavinayārahassa paṭisāraṇīyakammaṁ karoti …


pli: amūḷhavinayārahassa ukkhepanīyakammaṁ karoti …


pli: amūḷhavinayārahassa parivāsaṁ deti …


pli: amūḷhavinayārahaṁ mūlāya paṭikassati …


pli: amūḷhavinayārahassa mānattaṁ deti …


pli: amūḷhavinayārahaṁ abbheti …


pli: amūḷhavinayārahaṁ upasampādeti …


pli: amūḷhavinayārahassa sativinayaṁ deti, evaṁ kho, bhikkhave, adhammakammaṁ hoti avinayakammaṁ.


pli: Evañca pana saṅgho sātisāro hoti.


pli: Yo kho, bhikkhave, samaggo saṅgho tassapāpiyasikākammārahassa tajjanīyakammaṁ karoti …pe…


pli: tajjanīyakammārahassa …


pli: niyassakammārahassa …


pli: pabbājanīyakammārahassa …


pli: paṭisāraṇīyakammārahassa …


pli: ukkhepanīyakammārahassa …


pli: parivāsārahaṁ …


pli: mūlāyapaṭikassanārahassa …


pli: mānattārahaṁ …


pli: abbhānārahaṁ …


pli: upasampadārahassa sativinayaṁ deti, evaṁ kho, bhikkhave, adhammakammaṁ hoti avinayakammaṁ.


pli: Yo kho, bhikkhave, samaggo saṅgho upasampadārahassa amūḷhavinayaṁ deti …pe…


pli: upasampadārahassa tassapāpiyasikākammaṁ karoti …


pli: upasampadārahassa tajjanīyakammaṁ karoti …


pli: upasampadārahassa niyassakammaṁ karoti …


pli: upasampadārahassa pabbājanīyakammaṁ karoti …


pli: upasampadārahassa paṭisāraṇīyakammaṁ karoti …


pli: upasampadārahassa ukkhepanīyakammaṁ karoti …


pli: upasampadārahassa parivāsaṁ deti …


pli: upasampadārahaṁ mūlāya paṭikassati …


pli: upasampadārahassa mānattaṁ deti …


pli: upasampadārahaṁ abbheti, evaṁ kho, bhikkhave, adhammakammaṁ hoti avinayakammaṁ.


pli: Evañca pana saṅgho sātisāro hotī”ti.


pli: Upālipucchābhāṇavāro niṭṭhito dutiyo.


pli: 9. Tajjanīyakammakathā


pli: “Idha pana, bhikkhave, bhikkhu bhaṇḍanakārako hoti kalahakārako vivādakārako bhassakārako saṅghe adhikaraṇakārako.


pli: Tatra ce bhikkhūnaṁ evaṁ hoti—


pli: ‘ayaṁ kho, āvuso, bhikkhu bhaṇḍanakārako kalahakārako vivādakārako bhassakārako saṅghe adhikaraṇakārako.


pli: Handassa mayaṁ tajjanīyakammaṁ karomā’ti.


pli: Te tassa tajjanīyakammaṁ karonti—


pli: adhammena vaggā.


pli: So tamhā āvāsā aññaṁ āvāsaṁ gacchati.


pli: Tatthapi bhikkhūnaṁ evaṁ hoti—


pli: ‘ayaṁ kho, āvuso, bhikkhu saṅghena tajjanīyakammakato adhammena vaggehi.


pli: adhammena samaggā.


pli: So tamhāpi āvāsā aññaṁ āvāsaṁ gacchati.


pli: ‘ayaṁ kho, āvuso, bhikkhu saṅghena tajjanīyakammakato adhammena samaggehi.


pli: dhammena vaggā.


pli: ‘ayaṁ kho, āvuso, bhikkhu saṅghena tajjanīyakammakato dhammena vaggehi.


pli: dhammapatirūpakena vaggā.


pli: ‘ayaṁ kho, āvuso, bhikkhu saṅghena tajjanīyakammakato dhammapatirūpakena vaggehi.


pli: dhammapatirūpakena samaggā.


pli: Idha pana, bhikkhave, bhikkhu bhaṇḍanakārako hoti kalahakārako vivādakārako bhassakārako saṅghe adhikaraṇakārako.


pli: Tatra ce bhikkhūnaṁ evaṁ hoti—


pli: ‘ayaṁ kho, āvuso, bhikkhu bhaṇḍanakārako kalahakārako vivādakārako bhassakārako saṅghe adhikaraṇakārako.


pli: Handassa mayaṁ tajjanīyakammaṁ karomā’ti.


pli: Te tassa tajjanīyakammaṁ karonti—


pli: ‘ayaṁ kho, āvuso, bhikkhu saṅghena tajjanīyakammakato dhammapatirūpakena samaggehi.


pli: adhammena vaggā.


pli: So tamhā āvāsā aññaṁ āvāsaṁ gacchati.


pli: Tatthapi bhikkhūnaṁ evaṁ hoti—


pli: ‘ayaṁ kho, āvuso, bhikkhu saṅghena tajjanīyakammakato adhammena vaggehi.


pli: adhammena samaggā.


pli: So tamhāpi āvāsā aññaṁ āvāsaṁ gacchati.


pli: ‘ayaṁ kho, āvuso, bhikkhu saṅghena tajjanīyakammakato adhammena samaggehi.


pli: dhammena vaggā.


pli: ‘ayaṁ kho, āvuso, bhikkhu saṅghena tajjanīyakammakato dhammena vaggehi.


pli: dhammapatirūpakena vaggā.


pli: 10. Niyassakammakathā


pli: Idha pana, bhikkhave, bhikkhu bālo hoti abyatto āpattibahulo anapadāno, gihisaṁsaṭṭho viharati ananulomikehi gihisaṁsaggehi.


pli: Tatra ce bhikkhūnaṁ evaṁ hoti—


pli: ‘ayaṁ kho, āvuso, bhikkhu bālo abyatto āpattibahulo anapadāno, gihisaṁsaṭṭho viharati ananulomikehi gihisaṁsaggehi.


pli: Handassa mayaṁ niyassakammaṁ karomā’ti.


pli: Te tassa niyassakammaṁ karonti—


pli: ‘ayaṁ kho, āvuso, bhikkhu saṅghena niyassakammakato adhammena vaggehi.


pli: adhammena samaggā …pe…


pli: dhammena vaggā …


pli: dhammapatirūpakena vaggā …


pli: dhammapatirūpakena samaggā …pe….


pli: Yathā heṭṭhā, tathā cakkaṁ kātabbaṁ.


pli: 11. Pabbājanīyakammakathā


pli: Idha pana, bhikkhave, bhikkhu kuladūsako hoti pāpasamācāro.


pli: ‘ayaṁ kho, āvuso, bhikkhu kuladūsako pāpasamācāro.


pli: Handassa mayaṁ pabbājanīyakammaṁ karomā’ti.


pli: Te tassa pabbājanīyakammaṁ karonti—


pli: adhammena vaggā.


pli: So tamhā āvāsā aññaṁ āvāsaṁ gacchati.


pli: Tatthapi bhikkhūnaṁ evaṁ hoti—


pli: ‘ayaṁ kho, āvuso, bhikkhu saṅghena pabbājanīyakammakato adhammena vaggehi.


pli: Cakkaṁ kātabbaṁ.


pli: 12. Paṭisāraṇīyakammakathā


pli: Idha pana, bhikkhave, bhikkhu gihī akkosati paribhāsati.


pli: Tatra ce bhikkhūnaṁ evaṁ hoti—


pli: ‘ayaṁ kho, āvuso, bhikkhu gihī akkosati paribhāsati.


pli: Handassa mayaṁ paṭisāraṇīyakammaṁ karomā’ti.


pli: Te tassa paṭisāraṇīyakammaṁ karonti—


pli: ‘ayaṁ kho, āvuso, bhikkhu saṅghena paṭisāraṇīyakammakato adhammena vaggehi.


pli: adhammena samaggā …pe…


pli: dhammena vaggā …


pli: dhammapatirūpakena vaggā …


pli: dhammapatirūpakena samaggā …pe….


pli: 13. Adassaneukkhepanīyakammakathā


pli: Idha pana, bhikkhave, bhikkhu āpattiṁ āpajjitvā na icchati āpattiṁ passituṁ.


pli: ‘ayaṁ kho, āvuso, bhikkhu āpattiṁ āpajjitvā na icchati āpattiṁ passituṁ.


pli: Handassa mayaṁ āpattiyā adassane ukkhepanīyakammaṁ karomā’ti.


pli: Te tassa āpattiyā adassane ukkhepanīyakammaṁ karonti—


pli: adhammena vaggā.


pli: So tamhā āvāsā aññaṁ āvāsaṁ gacchati.


pli: Tatthapi bhikkhūnaṁ evaṁ hoti—


pli: ‘ayaṁ kho, āvuso, bhikkhu saṅghena āpattiyā adassane ukkhepanīyakammakato adhammena vaggehi.


pli: Cakkaṁ kātabbaṁ.


pli: 14. Appaṭikammeukkhepanīyakammakathā


pli: Idha pana, bhikkhave, bhikkhu āpattiṁ āpajjitvā na icchati āpattiṁ paṭikātuṁ.


pli: Tatra ce bhikkhūnaṁ evaṁ hoti—


pli: ‘ayaṁ kho, āvuso, bhikkhu āpattiṁ āpajjitvā na icchati āpattiṁ paṭikātuṁ.


pli: Handassa mayaṁ āpattiyā appaṭikamme ukkhepanīyakammaṁ karomā’ti.


pli: Te tassa āpattiyā appaṭikamme ukkhepanīyakammaṁ karonti—


pli: ‘ayaṁ kho, āvuso, bhikkhu saṅghena āpattiyā appaṭikamme ukkhepanīyakammakato adhammena vaggehi.


pli: adhammena samaggā …pe…


pli: dhammena vaggā …


pli: dhammapatirūpakena vaggā …


pli: dhammapatirūpakena samaggā …pe….


pli: 15. Appaṭinissaggeukkhepanīyakammakathā


pli: Idha pana, bhikkhave, bhikkhu na icchati pāpikaṁ diṭṭhiṁ paṭinissajjituṁ.


pli: ‘ayaṁ kho, āvuso, bhikkhu na icchati pāpikaṁ diṭṭhiṁ paṭinissajjituṁ.


pli: Handassa mayaṁ pāpikāya diṭṭhiyā appaṭinissagge ukkhepanīyakammaṁ karomā’ti.


pli: Te tassa pāpikāya diṭṭhiyā appaṭinissagge ukkhepanīyakammaṁ karonti—


pli: adhammena vaggā.


pli: So tamhā āvāsā aññaṁ āvāsaṁ gacchati.


pli: Tatthapi bhikkhūnaṁ evaṁ hoti—


pli: ‘ayaṁ kho, āvuso, bhikkhu saṅghena pāpikāya diṭṭhiyā appaṭinissagge ukkhepanīyakammakato adhammena vaggehi.


pli: Cakkaṁ kātabbaṁ.


pli: 16. Tajjanīyakammapaṭippassaddhikathā


pli: Idha pana, bhikkhave, bhikkhu saṅghena tajjanīyakammakato sammā vattati, lomaṁ pāteti, netthāraṁ vattati, tajjanīyassa kammassa paṭippassaddhiṁ yācati.


pli: Tatra ce bhikkhūnaṁ evaṁ hoti—


pli: ‘ayaṁ kho, āvuso, bhikkhu saṅghena tajjanīyakammakato sammā vattati, lomaṁ pāteti, netthāraṁ vattati, tajjanīyassa kammassa paṭippassaddhiṁ yācati.


pli: Handassa mayaṁ tajjanīyakammaṁ paṭippassambhemā’ti.


pli: Te tassa tajjanīyakammaṁ paṭippassambhenti—


pli: ‘imassa kho, āvuso, bhikkhuno saṅghena tajjanīyakammaṁ paṭippassaddhaṁ adhammena vaggehi.


pli: adhammena samaggā.


pli: So tamhāpi āvāsā aññaṁ āvāsaṁ gacchati.


pli: ‘imassa kho, āvuso, bhikkhuno saṅghena tajjanīyakammaṁ paṭippassaddhaṁ adhammena samaggehi.


pli: dhammena vaggā.


pli: ‘imassa kho, āvuso, bhikkhuno saṅghena tajjanīyakammaṁ paṭippassaddhaṁ dhammena vaggehi.


pli: dhammapatirūpakena vaggā.


pli: ‘imassa kho, āvuso, bhikkhuno saṅghena tajjanīyakammaṁ paṭippassaddhaṁ dhammapatirūpakena vaggehi.


pli: dhammapatirūpakena samaggā.


pli: So tamhā āvāsā aññaṁ āvāsaṁ gacchati.


pli: Tatthapi bhikkhūnaṁ evaṁ hoti—


pli: ‘imassa kho, āvuso, bhikkhuno saṅghena tajjanīyakammaṁ paṭippassaddhaṁ dhammapatirūpakena samaggehi.


pli: adhammena vaggā.


pli: Idha pana, bhikkhave, bhikkhu saṅghena tajjanīyakammakato sammā vattati, lomaṁ pāteti, netthāraṁ vattati, tajjanīyassa kammassa paṭippassaddhiṁ yācati.


pli: Tatra ce bhikkhūnaṁ evaṁ hoti—


pli: ‘ayaṁ kho, āvuso, bhikkhu saṅghena tajjanīyakammakato sammā vattati, lomaṁ pāteti, netthāraṁ vattati, tajjanīyassa kammassa paṭippassaddhiṁ yācati.


pli: Handassa mayaṁ tajjanīyakammaṁ paṭippassambhemā’ti.


pli: Te tassa tajjanīyakammaṁ paṭippassambhenti—


pli: ‘imassa kho, āvuso, bhikkhuno saṅghena tajjanīyakammaṁ paṭippassaddhaṁ adhammena vaggehi.


pli: adhammena samaggā.


pli: So tamhāpi āvāsā aññaṁ āvāsaṁ gacchati.


pli: ‘imassa kho, āvuso, bhikkhuno saṅghena tajjanīyakammaṁ paṭippassaddhaṁ adhammena samaggehi.


pli: dhammena vaggā.


pli: ‘imassa kho, āvuso, bhikkhuno saṅghena tajjanīyakammaṁ paṭippassaddhaṁ dhammena vaggehi.


pli: dhammapatirūpakena vaggā.


pli: 17. Niyassakammapaṭippassaddhikathā


pli: Idha pana, bhikkhave, bhikkhu saṅghena niyassakammakato sammā vattati, lomaṁ pāteti, netthāraṁ vattati, niyassassa kammassa paṭippassaddhiṁ yācati.


pli: ‘ayaṁ kho, āvuso, bhikkhu saṅghena niyassakammakato sammā vattati, lomaṁ pāteti, netthāraṁ vattati, niyassassa kammassa paṭippassaddhiṁ yācati.


pli: Handassa mayaṁ niyassakammaṁ paṭippassambhemā’ti.


pli: Te tassa niyassakammaṁ paṭippassambhenti—


pli: adhammena vaggā.


pli: So tamhā āvāsā aññaṁ āvāsaṁ gacchati.


pli: Tatthapi bhikkhūnaṁ evaṁ hoti—


pli: ‘imassa kho, āvuso, bhikkhuno saṅghena niyassakammaṁ paṭippassaddhaṁ adhammena vaggehi.


pli: adhammena samaggā …pe…


pli: dhammena vaggā …


pli: dhammapatirūpakena vaggā …


pli: dhammapatirūpakena samaggā …pe….


pli: Cakkaṁ kātabbaṁ.


pli: 18. Pabbājanīyakammapaṭippassaddhikathā


pli: Idha pana, bhikkhave, bhikkhu saṅghena pabbājanīyakammakato sammā vattati, lomaṁ pāteti, netthāraṁ vattati, pabbājanīyassa kammassa paṭippassaddhiṁ yācati.


pli: Tatra ce bhikkhūnaṁ evaṁ hoti—


pli: ‘ayaṁ kho, āvuso, bhikkhu saṅghena pabbājanīyakammakato sammā vattati, lomaṁ pāteti, netthāraṁ vattati, pabbājanīyassa kammassa paṭippassaddhiṁ yācati.


pli: Handassa mayaṁ pabbājanīyakammaṁ paṭippassambhemā’ti.


pli: Te tassa pabbājanīyakammaṁ paṭippassambhenti—


pli: ‘imassa kho, āvuso, bhikkhuno saṅghena pabbājanīyakammaṁ paṭippassaddhaṁ adhammena vaggehi.


pli: Idha pana, bhikkhave, bhikkhu saṅghena paṭisāraṇīyakammakato sammā vattati, lomaṁ pāteti, netthāraṁ vattati, paṭisāraṇīyassa kammassa paṭippassaddhiṁ yācati.


pli: ‘ayaṁ kho, āvuso, bhikkhu saṅghena paṭisāraṇīyakammakato sammā vattati, lomaṁ pāteti, netthāraṁ vattati, paṭisāraṇīyassa kammassa paṭippassaddhiṁ yācati.


pli: Handassa mayaṁ paṭisāraṇīyakammaṁ paṭippassambhemā’ti.


pli: Te tassa paṭisāraṇīyakammaṁ paṭippassambhenti—


pli: adhammena vaggā.


pli: So tamhā āvāsā aññaṁ āvāsaṁ gacchati.


pli: Tatthapi bhikkhūnaṁ evaṁ hoti—


pli: ‘imassa kho, āvuso, bhikkhuno saṅghena paṭisāraṇīyakammaṁ paṭippassaddhaṁ adhammena vaggehi.


pli: adhammena samaggā …pe…


pli: dhammena vaggā …


pli: dhammapatirūpakena vaggā …


pli: dhammapatirūpakena samaggā …pe….


pli: Cakkaṁ kātabbaṁ.


pli: Idha pana, bhikkhave, bhikkhu saṅghena āpattiyā adassane ukkhepanīyakammakato sammā vattati, lomaṁ pāteti, netthāraṁ vattati, āpattiyā adassane ukkhepanīyassa kammassa paṭippassaddhiṁ yācati.


pli: Tatra ce bhikkhūnaṁ evaṁ hoti—


pli: ‘ayaṁ kho, āvuso, bhikkhu saṅghena āpattiyā adassane ukkhepanīyakammakato sammā vattati, lomaṁ pāteti, netthāraṁ vattati, āpattiyā adassane ukkhepanīyassa kammassa paṭippassaddhiṁ yācati.


pli: Handassa mayaṁ āpattiyā adassane ukkhepanīyakammaṁ paṭippassambhemā’ti.


pli: Te tassa āpattiyā adassane ukkhepanīyakammaṁ paṭippassambhenti—


pli: ‘imassa kho, āvuso, bhikkhuno saṅghena āpattiyā adassane ukkhepanīyakammaṁ paṭippassaddhaṁ adhammena vaggehi.


pli: Idha pana, bhikkhave, bhikkhu saṅghena āpattiyā appaṭikamme ukkhepanīyakammakato sammā vattati, lomaṁ pāteti, netthāraṁ vattati, āpattiyā appaṭikamme ukkhepanīyassa kammassa paṭippassaddhiṁ yācati.


pli: ‘ayaṁ kho, āvuso, bhikkhu saṅghena āpattiyā appaṭikamme ukkhepanīyakammakato sammā vattati, lomaṁ pāteti, netthāraṁ vattati, āpattiyā appaṭikamme ukkhepanīyassa kammassa paṭippassaddhiṁ yācati.


pli: Handassa mayaṁ āpattiyā appaṭikamme ukkhepanīyakammaṁ paṭippassambhemā’ti.


pli: Te tassa āpattiyā appaṭikamme ukkhepanīyakammaṁ paṭippassambhenti—


pli: adhammena vaggā.


pli: So tamhā āvāsā aññaṁ āvāsaṁ gacchati.


pli: Tatthapi bhikkhūnaṁ evaṁ hoti—


pli: ‘imassa kho, āvuso, bhikkhuno saṅghena āpattiyā appaṭikamme ukkhepanīyakammaṁ paṭippassaddhaṁ—


pli: adhammena vaggehi.


pli: adhammena samaggā …pe…


pli: dhammena vaggā …


pli: dhammapatirūpakena vaggā …


pli: dhammapatirūpakena samaggā …pe….


pli: Cakkaṁ kātabbaṁ.


pli: Idha pana, bhikkhave, bhikkhu saṅghena pāpikāya diṭṭhiyā appaṭinissagge ukkhepanīyakammakato sammā vattati, lomaṁ pāteti, netthāraṁ vattati, pāpikāya diṭṭhiyā appaṭinissagge ukkhepanīyassa kammassa paṭippassaddhiṁ yācati.


pli: Tatra ce bhikkhūnaṁ evaṁ hoti—


pli: ‘ayaṁ kho, āvuso, bhikkhu saṅghena pāpikāya diṭṭhiyā appaṭinissagge ukkhepanīyakammakato sammā vattati, lomaṁ pāteti, netthāraṁ vattati, pāpikāya diṭṭhiyā appaṭinissagge ukkhepanīyassa kammassa paṭippassaddhiṁ yācati.


pli: Handassa mayaṁ pāpikāya diṭṭhiyā appaṭinissagge ukkhepanīyakammaṁ paṭippassambhemā’ti.


pli: Te tassa pāpikāya diṭṭhiyā appaṭinissagge ukkhepanīyakammaṁ paṭippassambhenti—


pli: ‘imassa kho, āvuso, bhikkhuno saṅghena pāpikāya diṭṭhiyā appaṭinissagge ukkhepanīyakammaṁ paṭippassaddhaṁ—


pli: Te tassa pāpikāya diṭṭhiyā appaṭinissagge ukkhepanīyakammaṁ paṭippassambhenti …


pli: 23. Tajjanīyakammavivādakathā


pli: Idha pana, bhikkhave, bhikkhu bhaṇḍanakārako hoti kalahakārako vivādakārako bhassakārako saṅghe adhikaraṇakārako.


pli: ‘ayaṁ kho, āvuso, bhikkhu bhaṇḍanakārako …pe…


pli: saṅghe adhikaraṇakārako.


pli: Handassa mayaṁ tajjanīyakammaṁ karomā’ti.


pli: Te tassa tajjanīyakammaṁ karonti—


pli: adhammena vaggā.


pli: Tatraṭṭho saṅgho vivadati—


pli: ‘adhammena vaggakammaṁ, adhammena samaggakammaṁ, dhammena vaggakammaṁ, dhammapatirūpakena vaggakammaṁ, dhammapatirūpakena samaggakammaṁ, akataṁ kammaṁ dukkaṭaṁ kammaṁ puna kātabbaṁ kamman’ti.


pli: Tatra, bhikkhave, ye te bhikkhū evamāhaṁsu—


pli: ‘adhammena vaggakamman’ti, ye ca te bhikkhū evamāhaṁsu—


pli: ‘akataṁ kammaṁ dukkaṭaṁ kammaṁ puna kātabbaṁ kamman’ti, ime tattha bhikkhū dhammavādino.


pli: Idha pana, bhikkhave, bhikkhu bhaṇḍanakārako hoti …pe…


pli: Tatra ce bhikkhūnaṁ evaṁ hoti—


pli: adhammena samaggā.


pli: ‘adhammena samaggakamman’ti, ye ca te bhikkhū evamāhaṁsu—


pli: ‘ayaṁ kho, āvuso, bhikkhu bhaṇḍanakārako …pe… saṅghe adhikaraṇakārako handassa mayaṁ tajjanīyakammaṁ karomā’ti.


pli: dhammena vaggā.


pli: ‘dhammena vaggakamman’ti, ye ca te bhikkhū evamāhaṁsu—


pli: ‘ayaṁ kho, āvuso, bhikkhu bhaṇḍanakārako …pe…


pli: saṅghe adhikaraṇakārako.


pli: Handassa mayaṁ tajjanīyakammaṁ karomā’ti.


pli: Te tassa tajjanīyakammaṁ karonti—


pli: dhammapatirūpakena vaggā.


pli: Tatraṭṭho saṅgho vivadati—


pli: ‘adhammena vaggakammaṁ, adhammena samaggakammaṁ, dhammena vaggakammaṁ, dhammapatirūpakena vaggakammaṁ, dhammapatirūpakena samaggakammaṁ, akataṁ kammaṁ dukkaṭaṁ kammaṁ puna kātabbaṁ kamman’ti.


pli: Tatra, bhikkhave, ye te bhikkhū evamāhaṁsu—


pli: ‘dhammapatirūpakena samaggakamman’ti, ye ca te bhikkhū evamāhaṁsu—